Tänään tulisi taas Whiplash - Page 2 - Punk in Finland\nTänään tulisi taas Whiplash\nRe: Tänään tulisi taas Whiplash\n#16 Post by HumaIan Sotamarsalkka » 25 Sep 2020, 20:59\n#17 Post by Duckulan Kreivi » 25 Sep 2020, 21:03\nHyvä leffa paitsi jos ajattelee tätä jotenkin kertomuksena muusikkoudesta\n#18 Post by jaxen » 25 Sep 2020, 21:04\nTeppo Tolkku wrote: ↑\nTässähän ei lopulta ole kysymys rummuista ja niiden teknisestä suorittamisesta, vaan yleisemmistä asioista esittävän taiteen opetuksessa.\n#19 Post by Häämöttävä hedberg.gif » 25 Sep 2020, 21:14\nMusta tosta leffasta heijastui niin vahva fiilis siitä että tekijät ei oikein tiedä yhtään mitään siitä aiheesta mistä ovat tekemässä elokuvaa että se vaikutti aika negatiivisesti omaan katsomis kokemukseen. Lisäksi leffassa oli hölmöjä juonenkäänteitä ja hahmoja joita en valitettavasti voi sen tarkemmin analysoida koska en onneksi muista niitä kovin hyvin\n#20 Post by jaxen » 25 Sep 2020, 21:16\nHenkinen väkivalta yms. oli ihan täysin normaalista opetuselämästä.\n#21 Post by HumaIan Sotamarsalkka » 25 Sep 2020, 21:19\nToi ohjaaja oli ollut rumpalina jossain princetonin high school jazz bändissä kait\n#22 Post by Häämöttävä hedberg.gif » 25 Sep 2020, 21:22\n25 Sep 2020, 21:19\nKai se jossain oli ollu joo mutta ei se oikein leffasta välittynyt\n#23 Post by harry-irene » 25 Sep 2020, 21:51\nlehva on kyl taitavammin viritetty kuin sun vakuuttelut siitä ettei tekijä "tiedä yhtään mitään asiasta"\n#24 Post by reino virtanen kuusankoskelta » 25 Sep 2020, 22:00\nIhan ok filmi, mutta ei kyllä jaksa toiste katsoa.\nAuto-onnettomuuskohtaus oli myös jo vähän liikaa.\n#25 Post by jaxen » 25 Sep 2020, 22:04\nElokuva on elokuva, jossa käytetään draaman keinoja alleviivaamaan asiaa.\n#26 Post by Häämöttävä hedberg.gif » 25 Sep 2020, 22:08\nEn minä mitään vakuuttele vaan kerron mielipiteeni\n#27 Post by Häämöttävä hedberg.gif » 25 Sep 2020, 22:08\nJa sen voi tehdä taitavasti ja hienovaraisesti tai sitten niin että lyödään reilusti yli jolloin homma alkaa tuntua naurettavalta\n#28 Post by Nostalgiatrippimittari » 25 Sep 2020, 22:11\nDvd on hankintalistalla.\n#29 Post by jaxen » 25 Sep 2020, 22:12\nSaattaa tuntua, mutta kohtaushan näytti kuinka suuri (ja naurettava) voima manipulaattorilla voi olla. Kaikessa absurdiudessaan hyvin synkkä pätkä siinä.\n#30 Post by Duckulan Kreivi » 25 Sep 2020, 22:14\nJotenkin yllätyin kuinka moni on tulkinnut elokuvassa olevan jotenkin onnellinen loppu. Itseni mielestä aika kamala


Saksa – Sateenmuruja\nVon Deska Townhouses, Hampuri\nViime aikoina olen matkoillani jutellut paljon hotellien ja majatalojen omistajien kanssa, ja tullut siihen tulokseen, että ihmiset, jotka matkustavat itse paljon tarjoavat myös parhaat majapaikat. Näin on myös von Deska Townhouses huoneistojen kohdalla.\nKultainen aamuaurinko heittää pitkät varjot puupaneloiduille seinille ja pyöreille baaripöydille. Baaritiskin vahattu puu hohtaa hämyisessä nurkkauksessa osin valkoisen liinan alle peitettynä; huoneen keskellä seisovasta puupilarista roikkuvat sanomalehdet odottavat vielä lukijoitaan.\nHistoriallinen majoitusvinkki Berliiniin yhteistyössä Hotel Art Nouveaun kanssa – by Sateenmuruja!


Palvalahden kaava-alue jaettiin kahtia (Juttu vain tilaajille) - Petäjävesi-lehti\nPalvalahden kaava-alue jaettiin kahtia (Juttu vain tilaajille)\n8.6.2020 | Tilaajille, Uutinen\nPalvalahden kaava-alue jaettiin kahtia\nPalvalahden teollisuusalueen asemakaavan muutosta viedään nyt eteenpäin kahdessa osassa. Asemakaavaehdotus oli nähtävillä viime vuoden loka-marraskuussa. Silloin siitä annettiin seitsemän lausuntoa ja kolme muistutusta. Saadun palautteen perusteella kaava päätettiin jakaa kahteen osaan. Nyt viedään eteenpäin itäosan kaavaa, länsi-pohjoisosan osalta tarvitaan vielä lisäselvityksiä ja sen kaavaprosessia jatketaan myöhemmin.\nAiemmin nähtävillä ollutta kaavaehdotusta kritisoitiin asumisen sallimisesta teollisuusalueella sekä kaupallisten palveluiden mitoituksesta. Lisäksi haluttiin tarkistuksia hulevesiselvitykseen ja mainostaulujen sijoittamiseen.\nAlueen voimassa olevassa asemakaavassa sallitaan asuminen ja alkuperäisellä kaava-alueella myös on asuntoja.\n– Voimassa olevassa asemakaavassa sallitaan teollisuushallien yhteyteen asunnon rakentaminen. Asuntojen tai muiden oleskelutilojen olosuhdevaatimukset määritellään terveydensuojelulaissa ja sen nojalla annetussa asumisterveysasetuksessa. Teollisuusalueella sijaitsevien asuntojen kohdalla toimenpiderajojen ylittyminen on todennäköisempää kuin esimerkiksi varsinaisesti asumiseen tarkoitetuilla alueilla. Muun muassa tämä asia liittyy länsi-pohjoisosan lisäselvityksiin; tässä itäosassa asumista ei ole, aluearkkitehti Susanna Paananen kertoo.\n– Alkuperäisessä ehdotuksessa oli myös sallittu enemmän kaupallisten palveluiden kerrosneliömetrejä kuin alueen yleiskaavassa ja maakuntakaavassa on alueelle suunniteltu. Nyt määrää on pienennetty. Alueelle voi edelleen sijoittua erikoistavarakauppaa, esimerkiksi työkalu- tai varaosamyymälä, rakennuskonevuokraamo tai vastaava, mutta ruokakauppaa tai muuta vähittäistavarakauppaa alueelle ei sallita.\nPalvalahden kaava-alueen kokonaispinta-ala on 41 hehtaaria, nyt kaavoitettava itäosa on kooltaan 19 hehtaaria. Alueelle on merkitty 13 teollisuustonttia. Tonttijako on ohjeellinen, eli kiinteistöt voivat muodostua myös toisin kuin kaavaehdotukseen on merkitty. Alueelle on kaavaehdotuksen mukaan mahdollista rakentaa teollisuus-, varasto- ja toimitiloja yhteensä noin 63.000 kerrosneliömetriä.\n– Olemme pyrkineet tekemään hyvin joustavat kaavamääräykset, jotta kunnalla olisi tarjottavana hyviä teollisuustontteja monipuolisesti. Kaava mahdollistaa hyvin monen alan teollisuuden sijoittumisen alueelle. Lisäksi tietyille tonteille voi välivarastoida puuta ja alueelle sallitaan myös biokaasulaitoksen sijoittaminen; varmaa tulijaa siihen ei ole vielä tiedossa, mutta se on herättänyt kiinnostusta, Paananen kertoo.\nKaava-alue on pääosin kunnan omistuksessa. Rakennuslupia alueelle voidaan myöntää, kun kaava on hyväksytty ja se on lainvoimainen. Kaavaehdotus on nähtävillä elokuun loppupuolelle asti ja valtuuston hyväksyttäväksi kaava olisi tarkoitus saada tämän vuoden aikana. Kaavakartta ja kaavaselostus liitetiedostoineen löytyvät kunnan nettisivuilta. – TL


Merrell CHANCERY CONVERTIBLE SKORT - Partioaitta\n/ CHANCERY CONVERTIBLE SKORT\nMerrell CHANCERY CONVERTIBLE SKORT\nKätevä ja nopeasti kuivuva naisten hame, jonka muunnat kädenkäänteessä lyhyiksi shortseiksi. Arvostelut & kommentit\nblack Valitse Koko Kokotaulukko\n6\t8\t10\t12\t14\t79,00 € Maksu erissä alkaen 9,00 € / kk Klarnalla\nOut of stock Tuote on lisätty ostoskoriisi\nSulje Katso myymäläsaatavuus Kätevä ja nopeasti kuivuva naisten hame, jonka muunnat kädenkäänteessä lyhyiksi shortseiksi. Arvostelut & kommentit\nMerrell Chancery Convertible Skirt - Kätevä ja nopeasti kuivuva naisten hame, jonka muunnat kädenkäänteessä lyhyiksi shortseiksi. M-Select™ WICK -teknologian ansiosta kosteus pysyy poissa iholtasi ja materiaali kuivuu hetkessä. Aurinkosuoja UPF 50+. SKU\n79,00 € Tuotemerkki\n96 % polyamidi, 4 % elastaani Arvostelut


Hallitus näyttää kyntensä: Timo Markkanen – merikotka näkee kokonaisuuden • Opettaja.fi\nTimo Markkanen edustaa OAJ:n hallituksessa yleissivistäviä opettajia. Työskentely OAJ:n valtuustossa on laajentanut perspektiiviä oman ammattiryhmän ulkopuolelle. Esittelemme tässä sarjassa OAJ:n hallituksen, jonka valtuusto nimitti toukokuussa.\nTimo Markkanen, luokanopettaja, Karhuvuoren koulu, Kotka\nKotkasta kotoisin olevana ja merellä paljon viihtyvänä vastaan merikotka. Ylhäältä katsellessa (valtuusto ja hallitus) kokonaisuus hahmottuu selkeämmin. Paikallistasolla aika moni toimija näkee luonnollisesti opettajuuden lähinnä oman ammattiryhmänsä perspektiivistä. Tässä suhteessa valtuustotyöskentely on laajentanut näkökulmaa merkittävästi. Toinen asia on, että pitkään toiminnassa mukana olleena muistaa joidenkin asioiden taustoja ja sitä kautta on mahdollisuus ymmärtää tehtyjä ratkaisuja eri lailla kuin nuoremmilla kollegoilla, jotka eivät näitä taustoja kenties niin hyvin tunne.\nYleissivistävällä puolella on viime aikoina tässä mielessä ollut suhteellisen tasaista verrattuna moniin muihin opettajaryhmiin. Viime kevään sopimusneuvotteluja on mielestäni pidettävä onnistuneina ja kyllähän kilpailukykysopimusta, niin karvaalta kuin sen ehdot joskus maistuvatkin, on pidettävä jonkinlaisena torjuntavoittona. Näistä kuuluu osaltaan iso kiitos OAJ:n toimiston neuvottelijoille. Luokanopettajan vinkkelistä katsottuna luokanvalvojakorvauksen ulottaminen kuudennen luokan opettajille on ollut tärkeä edistysaskel, mutta tästä on jo aikaa. Tämä pitäisi ilman muuta saada ulotettua kaikille luokanopettajille. He, jos ketkä luokanvalvojan työtä käytännössä joutuvat tekemään. Tutoropettajuus on hyvä asia ja hyvää on myös se, että vuosityöaikakokeilutkin tuntuvat vihdoin etenevän. Meidän on pakko yrittää kehittää palkkausjärjestelmäämme ja nämä kokeilut ovat yksi askel. Katsotaan, mitä ne tuovat tullessaan.\nOpetuksen ja sivistyksen arvo on palautettava ja järjettömät säästötoimenpiteet on saatava loppumaan. Päätöksenteossa opettajien ääni pitää saada paremmin kuuluville. Opettajat nämä asiat kyllä ymmärtävät, mutta miten saada poliittiset päättäjät katsomaan hieman pidemmälle eteenpäin. Varsinkin viime aikoina on menty vahvasti elinkeinoelämän etu edellä. Näistä asioista täytyy pitää ääntä kaikilla mahdollisilla foorumeilla. Opetuksen laadun säilyttäminen vaatii sitä, että siihen panostetaan myös taloudellisesti. Nämä ovat arvovalintoja.


Erakkopuoleni ei pidä someilusta - Huvikummun viesti\nPidin alkuvuodesta kolme kuukautta somepaastoa. Twitteriä käytin jonkin verran työjuttujen takia, mutta ennen kaikkea Facebook oli katkolla.\nAloin paastolle, koska minua ärsytti, että se jollain lailla ohjaili toimintojani. Pienesti, mutta kuitenkin. Olen henkistä vapautta rakastava persoona.\nHuomasin, että olin alkanut miettiä turhan usein miten päivitän meneillään olevan tapahtuman naamakirjaan. Uuden vuoden aattona meinasi jäädä Nikkilän loistava ilotulitus kokematta, kun aloin katsella sitä puhelimen kännykän läpi. Onneksi havahduin hölmöyteeni!\nPari ensimmäistä viikkoa pääni työsti yhä päivitysasioita, mutta sitten ne vaan jäivät pois. Paastoni lopussa, kun kokeilin aloittaa uudestaan Facebookin käyttöä, koin sen selaamisen jopa vastenmieliseksi.\nMiksi ihmeessä käytän aikaani moiseen, kysyin tuohtuneena itseltäni.\nTotta on, että ainakin minun kohdallani someilu toimii salakavalasti aikasyöppönä. Se ei ole pelkästään se päivitysten tekemiseen käytetty aika, vaan se ennakkopohtiminen ja se aika, kun mieli on kuin pakotettu seuraamaan kommentointia ja prosessoimaan asiaa.\nKyse on varmasti voimavaratilanteestakin. Alzheimeria sairastava äitini muutti pari kuukautta sitten naapuriini ja ajankäyttö on ollut viime aikoina kauniisti sanottuna haastavaa. Silloin on totta kai järkevää priorisoida asioita.\nSiinä mielessä somepaasto oli todella paikallaan. Tajusin, kuinka paljon se oikeasti vie aikaa tärkeämmiltä asioilta. En ole palannut päivitystapoihini, vaikka paastoni päättyikin.\nPaitsi tänään aloin päivittää erästä ihanaa elämystä Pallaksen hiljaisuudessa. Hyvä niin, sillä tajusin konkreettisesti, miksi minunkaltaiselle puoliksi erokkoihmiselle someilu ei välttämättä ole aina hyvä juttu.\nPysähdyin ladulla kuvaamaan videon, koska minun tapanani on ollut välittää ihmisille positiivisia viestejä. Jaoin ladun rauhaa ja Pallastunturin kauneutta ylistävän videoni Facesivuillani. Halusin vinkata, että tulkaa hyvät ihmiset nauttimaan tästä ihanuudesta!\nKun olin päivityksen tehnyt, erakko sisälläni alkoi mylviä: ”Mitä ..#!!%&#?.. menit tekemään! En halua kenenkään tietävän, että olen juuri nyt täällä. Haluan nauttia yksinolosta ja yksityisyydestä! Senkin pölvästi, nyt poistat heti sen päivityksen ja annat minulle rauhan nauttia olostani!”\nTottelin oitis ja poistin päivityksen ja rauha sisälläni palasi. Tajusin, että se on ilmeisesti juuri tuo lappilainen erakkopuoleni (olen Kittilästä kotoisin), joka äpittää someilua vastaan. Erakko sisälläni kaipaa rauhaa ja yksinoloa, jota somen käyttö ei anna. Somen kautta on niin helposti läsnä kaikille ja kaikkialla.\nEnhän muutenkaan halua olla vapaa-ajallani joka hetki tavoitettavissa, mutta ehdottomasti haluan olla läsnä, silloin kun olen toisten ihmisten kanssa tekemisissä.\nPiti näköjään palata juurille ymmärtääkseni itseäni paremmin. Täytynee tulla toisenkin kerran yksin hiihtämään Pallakselle, joka on säilyttänyt rauhallisen luonteensa yltiökaupallisen matkailuyrittämisen keskellä.\nLapsuudenystäväni, joka asuu Levin kupeessa ja jonka hoteisiin siirryn seuraavaksi yöksi, huokaisi juuri tänään, että Pallas on kuin toisesta maailmasta ja sinne kannattaa mennä, jos oikeasti haluaa nauttia hiihtämisestä. Niinpä, suosittelen!


Kevään 2019 Norjan leiri | Oulun Vesimiehet Ry\nKevään Norjan leiri Tjeldsundbruan maisemissa Vappuna 2019\nKevään leiri pidettiin tänä vuonna Vappuna eikä Helatorstaina. Ajankohtana ke 1.5 – su 5.5.2019. Tienoolta löytyy paljon sekä luonto- että hylkykohteita. Ajomatkaa paikalle kertyy noin 730km.\nLeiri on pidetty.\nAllaoleva on kirjoitettu ennen leiriä.\nIlmoittautumiset ovat keskiviikosta sunnuntaihin saakka.\nSitovat ilmoittautumiset sähköpostilla osoitteeseen jukka piste junes at gmail piste com. Ilmoittautumisaika on umpeutunut 15.4.2019, mutta kyselyitä peruutuspaikoista voi vielä osoittaa Pasi Pentinpurolle.\nAsuntoautolla paikalle tulevat voivat pysäköidä merimökkien viereen. Sähköä ei ole saatavana. Asuntoautoilijoidenkin tulee ilmoittautua.\nPeräkärryn pakkaus leiriä varten tehdään Messillä ennen leiriä mahdollisesti tiistaina klo 17. Mukaan otetaan kuomukärry ja 1-2 kompressoria.\nLeirikokokus pidetään torstaiaamuna klo 9 (Norjan aikaa). Kokous on pakollinen kaikille paikalle ehtineille. Jos tulet myöhemmin paikalle, ilmahuolto ym. asioissa on syytä selvittää kokouksessa läpikäydyt asiat. Kokouksessa käydään läpi käytännön järjestelyitä, kohteita, hylkysukelluksia ym. Kokouksessa on myös hyvä kysyä sukelluspareja jos olet semmoista vailla.\nPeräkärryn vedosta, kompressorien käytöstä ym. aiheutuu kuluja, jotka katetaan leirimaksulla. Tämänkin Norjan leirin maksu on 35e/leiri jäseniltä. Ei-jäseniltä leirimaksu on 30eur/kalustonkäyttöpäivä. Seuran ulkopuoliset pullontäyttäjät maksavat lisäksi hinnaston mukaiset pullotäyttömaksut. Leirimaksu laskutetaan jälkikäteen kaikilta leirille osallistuneilta sukeltajilta/kalustoa käyttäneiltä. (Johtokunnan päätös 6.2.2012 §5) Tämä siis jos käyttää peräkärryissä ollutta kalustoa edes yhden kerran. Jos henkilö käy kärryssä olleella veneellä kalastamassa tai muuten veneilemässä, leirimaksu laskutetaan vaikka ei olisi sukeltanut lainkaan. Tämä ei kuitenkaan koske seuran jäsenten alaikäisiä lapsia.\nMajoitus on järjestetty Tjeldsundbrua Kro & Hotell nimiseen paikkaan kuuteen noin kuuden hengen merimökkiin. Paikka on juuri ennen Tjeldsundbrua siltaa meren rannassa. Merimökit maksavat 8400 NOK/leiri/mökki. Tämä jaetaan kunkin mökin asukkaiden kesken. Isommalla henkilömäärällä on ahtaampaa mutta halvempaa. Maksut maksetaan itse hotellin respaan.\nMökit ovat erittäin hyvin varusteltuja. Tämä paikka lienee Oulun Vesimiehet ry:n historiassa toiseksi parhaiten varusteltu Norjan majoituspaikka. (Statland 2011 taisi mennä ohi.) Sukelluskohteenakaan paikka ja sen lähistö ei jää kovin kauas kärjestä. Pyyhkeet ja lakanat eivät kuulu hintaan, mutta niitä saa vuokrattua respasta 155 NOK/hlö. Loppusiivous kuuluu hintaan (mutta jätetään mökit silti lähtiessä siistiin kuntoon).\nLeirin virallinen PMR radiokanava on numero 6. Jos sinulla on tällainen ”pieni radiopuhelin”, ota mukaan. Jos ajellaan letkassa jonnekin kauemmas, voidaan pitää puheyhteyttä autojonossa. Ja sama tietysti leirin sisällä.\nTäältä löytyy yleistä tietoa Norjassa reissaamisesta.\nTäältä löytyy Harstadin sääennuste.\nTäältä löytyy vuorovesitaulukko.\nKohteilla sukelletaan omatoimisesti. Jos olet ilman sukellusparia, kysy rohkeasti pääsyä muiden mukaan. Kysyvä ei ole jäänyt yksin. Hylkyjen osalta kiinnostavimmat ovat U-711, Herman Künne ja Black Watch.\nKissakalojen PYYDYSTÄMINEN Tjeldsundetista, Evenesistä ja hylkykohteilta on EHDOTTOMASTI KIELLETTY! Kissakaloja saa pyydystää muilta syrjäisemmiltä luontokohteilta.\nTjeldsundet: paras luontokohde ja aivan majoituksen vieressä. Veteen mennään sillan alta tai mökki #9 vierestä.\nEvenes: upea luontokohde mutta vaatii hieman kantamista. Paikalla paljon sotamuistomerkkejä ja bunkkereita.\nDronning Maud: Gratangenin vuonoon uponnut sairaalalaivaksi muutettu ”hurtigrutten”. Noin 400m rannasta. 30min uintimatka. Syvyys 18-45m.\nU-711: Kilbotn lahteen uponnut sukellusvene. Samaa mallia kuin Das Boot elokuvassa. Syvyys 45-55m. Vaatii satamakapteenin luvan.\nBlack Watch: Kilbotn lahteen uponnut iso matkustajalaiva, joka toimi sukellusveneiden huolto- ja virkistysaluksena. Pätkä keskilaivaa on paikalla mutta varsin ehjänä. Syvyys 18-45m. Vaatii satamakapteenin luvan.\nKarmöy: Lödingenissä sijaitseva hylky. 100m uintimatka rannasta. Yleensä poijutettu. Tarkka sijainti ei tiedossa.\nHerman Kunne: Saksalaisen hävittäjän hylky. Perä on hieno ja ehjä mutta muuten on hyvin romuna. Vaatii avaimen puomiin. Syvyys 0-45m.\nBelgica: 35m pitkä hylky. Rantakohde 100m uintimatkalla. Syvyys 12-20m. Vieressä myös toinen nimetön hylky.


Suomalainen huippukuvaaja seuraa maailman neljänneksi suurinta rikollistoimintaa - Kotimaa - Uutiset - MTV.fi\nSuomalainen huippukuvaaja seuraa maailman neljänneksi suurinta rikollistoimintaa\nKotimaa Julkaistu 20.09.2014 20:28\nValokuvaaja Jere Hietala lähtee ensi kuussa kuvaamaan salametsästyksen vastaista työtä. Jere Hietala\nValokuvaaja Jere Hietala yhdistää lokakuussa intohimon ja työn kaikkea muuta kuin tavanomaisissa olosuhteissa. 34-vuotias helsinkiläinen lähtee kuvaamaan salametsästystä ehkäisevää toimintaa Namibiaan.\nSuomen eläinsuojelutyössä aktiivisesti mukana ollut Hietala alkoi kartoittaa muutama vuosi sitten, miten pääsisi auttamaan salametsästyksen vastaisessa työssä Afrikassa.\n– Kyseessä on suojeltu ja salainen työ. Sain alussa pelkästään kielteisiä vastauksia, kun pyysin päästä seuraamaan sitä.\nVillieläinten salametsästys on maailman suurinta rikollista toimintaa ase-, huume- ja ihmiskaupan jälkeen. Pelissä liikkuu valtavia summia rahaa.\n– Kilosta sarvikuonon sarvea maksetaan 75 000 dollaria. Salametsästyksestä on kasvanut merkittävää rikollisuutta, minkä vuoksi on syntynyt myös monia firmoja, jotka pyrkivät kontrolloimaan sitä.\nRahat eläinten hyvinvointiin\nMuutama kuukausi sitten amerikkalainen hyväntekeväisyysjärjestö järjesti Hietalalle mahdollisuuden päästä kymmeneksi päiväksi ns. suojelupartioiden matkaan Namibiassa.\nJärjestöllä on kumppaniyrityksiä, jotka pyrkivät ottamaan kiinni salametsästäjiä ja ehkäisemään turhia eläinkuolemia. Myös valtio tukee salametsästyksen vastaista toimintaa.\n– Liikun videokuvaajan kanssa kahden aseistetun anti-poaching (salametsästystä ehkäisevän) ryhmän kanssa. Tavoitteena on ottaa heidän toiminnastaan visuaalisesti hienoja kuvia. Niitä voisi huutokaupata tai kerätä valokuvanäyttelyjen kautta rahaa salametsästyksen vastaiseen työhön, Hietala kertoo ja toteaa, että kaikki työstä saadut rahat menevät eläinten auttamiseen.\nVaikka salametsästykseen liittyy paljon raakuutta, Hietala ei halua kuvata verisiä ja kuolleita eläimiä.\n– Pyrin enemmänkin näyttämään sen, kun suojelupartio onnistuu eli kun eläimet kaikissa sielun ja ruumiin voimissa nauttivat luonnosta.\nSalametsästystä ehkäisevän aseellisen ryhmän koulutusta Keniassa.\nReissuun liittyy vaaransa. Salametsästäjät ovat yleensä köyhiä, epätoivoisiakin paikallisia, jotka toivovat saavansa jättipotin toimittamalla ulkomaisille tilaajille valkoista kultaa.\n– Jos käy niin huono onni, että kohtaan metsästäjiä suojelupartion kanssa, tuskin se on mikään mukava tilanne, Hietala pohtii.\nSuojelupartion tehtävä on pidättää salametsästäjiä ja estää muutenkin eläinkuolemia muun muassa nukuttamalla sarvikuonoja ja leikkaamalla niiltä sarvet.\n– Kun sarvikuonolta puuttuu arvokkain osa, salametsästäjillä ei ole intressiä tappaa sitä. Se on vähän kuin veisi autosta renkaat ennen kuin rikolliset tekevät sen, Hietala toteaa.\nJoidenkin sarvikuonolajien uhanalainen asema on nostanut sarvien kysynnän ja hinnan ennätyskorkealle. Sama koskee muita uhanalaisia villieläimiä.\n– Ongelma pahenee koko ajan. Kysyntä nousee, metsästäjät lisääntyvät ja ovat entistä aggressiivisempia. Voi olla, että meillä ei ole viiden vuoden päästä sarvikuonoja, elefantteja tai tiikereitä. Suomessa voi tuntua, ettei tilanne ole enää meidän ongelma. Mutta mitä sitten, kun joku päivä lehdessä lukee, ettei tiikereitä ole enää maapallolla? Mä en haluis elää sellaisessa maailmassa.\nLuonnon kunnioittaminen kuuluu Hietalan pääarvoihin, vaikka tämä ei varsinaisesti maalaismaisemissa kasvanutkaan.\n– Passissa lukee syntymäpaikan kohdalla Sipoo, että ei se niin skuttassa oo, Hietala nauraa.\n– Mut on vaan kasvatettu niin, että eläimet on yhtä tärkeitä kuin ihmisetkin ja tunne on vahvistunut vuosien varrella. Voi kuulostaa hirveältä, mutta välillä tuntuu, että mulla on vahvempi side eläimiin kuin ihmisiin.\nMonipuolisen valokuvausuran tehnyt ja lukuisia julkisuuden henkilöitä kuvannut Hietala sanoo, että tulevat kymmenen päivää jäävät luultavasti loppuelämäksi mieleen.\n– Kuvajournalistikeikkaa on tullut tehtyä ennenkin, mutta tämä on kaikin puolin erilainen juttu. Visuaalisuus ei ole enää ainoa asia, vaan ihmisille pitää maalata kiinnostava kokonaiskuva, kertoa tarina tilanteiden takana.\n– Ei mua oikeastaan jännitä tai pelota mikään. Mä on vaan tosi tyytyväinen, että olen lähdössä ja teen vihdoin jotain, millä voin maksaa takaisin tälle planeetalle.\nHietalan tavoitteena on paitsi lisätä tietoisuutta eläinlajeja uhkaavasta ongelmasta myös kerätä rahaa luonnon- ja eläintensuojelutyöhön. Jos hyvin käy, Namibian reissu ei jää viimeiseksi.\n– Jos homma toimii, yritetään päästä jatkossa laajemmille alueille tekemään samanlaista työtä.\nNorsut kuuluvat salametsästäjien kohde-eläimiin arvokkaan norsunluun vuoksi.\nMarja-ala harmittelee Kiinan halpoja marjoja – "kansainväliset markkinat hiipuneet" Poimijoiden apunumerosta tulikin medianumero – ongelmayritykset yhä iso riesa


Uroskoiran jalostuskäyttö - Sivu 6 - Petsie\nUroskoiran jalostuskäyttö - Sivu 6 (Koirat > Pennut)\nHyvä keskustelu. Tosi hyvää ottaa näitä esille :)\nItselläni on tuontiuros Belgiasta (13kk ikää). Olen silmäillyt sitä siihen tyyliin että tarjoaisin jalostukseen. Vielä on aivan liian aikaista sanoa tuleeko siitä yhtään mitään. Tähänmennessä silmät peilattu kerran terveeksi, BAER-testistä +/+ ja näyttelyistä 2xEH ja kerran ERI, tarvitsee aikuistua. Erittäin erittäin hyvä, kehuttu luonne, eikä grammaakaan arkuutta mitään kohtaan. Nimenomaan luonteen takia olen ajatellut jalostusta, sillä rodussa on paljon arkuutta, joissain yksilöissä jopa arkea haittaavalla tasolla. Jokainen näyttelytuomarikin on pistänyt painon sanalle: Erittäin hyvä luonne. Erittäin avoin, hurmaava luonne.\nLuustokuvaukset odottaa kesäkuussa, ja ne voivat kaataa vielä kaiken.\nKuitenkin vaadin tältä koiralta vielä ikää, käyttötuloksia ja ehdottomasti parempia näyttelytuloksia.\nEn näe mitään syytä miksi nuorta urosta pitäisi käyttää jalostukseen.\nJunolle vielä; Otata pakasterspermaa varmuudenvuoksi? Itse suosittelisin sitä monelle hyvälle urokselle, sillä niillä saattaa olla vieläkin enemmän arvoa myöhemmin :)\n^ Saanko udella, että tarkoititko tuolla parempia näyttelytuloksia-lausahduksella että juuri sillä on enemmän painoarvoa kuin esim. käyttispuolelta? Vai sitä, että parempia tuloksia kuin tähän mennessä?\nMäkin oon ajatellu, että Axua vois mahdollisesti tarjota jalostukseen. Sitä ennen tarvitaan kuitenkin hyviä näyttelytuloksia ja tarvittavat terveystutkimukset.\nMuokattu viimeksi: 10.02.13 16.56\nNola, anteeksi huono artikulointi, nyt vasta tajusin miltä tuo kuullosti! :D\nMun mielestä siis käytöllä on ehdottomasti enemmän arvoa kuin näytöllä.\nHyvän käyttökoiran eteen saa tehdä työtä, kun taas voin väittää minkätahansa rotuni edustajan saavan näyttelystä helposti EH:n tai ERI:n, ihan tuomarista kiinni.\nEn osaa pukea sanoiksi mitä meinaan. Ää.\nJoo siis Hinto on kyll oikeessa, uros ajoissa, Jaksu´on varattu jo astutuskäyttöön, ens vuoden kesäksi, tuttu kasvattaja, ja ens kuus on lonkka kyynä kuvaus ja silmäpeiluu.\nIhan mielenkiinnosta ilman mitään henk. kohtaisuuksia kysyn, että aiotko käyttää Jaksun taippareissa ennen tuota? :)\nKirjotin jo tähän ja sitten sain kaiken häviämään...plääh. Niin siis, itse jos valitsisin urosta niin näyttelyistä mun kriteereiksi riittää se H. Yksi tuomari sen on ainakin tunnistanut sillon rotuisekseen. :D Mielelläni käyttäisin urosta jolla terveys on priimaa (niin paperilla kun ihan arjessa), luonne natsaa ja se omaa näyttöä käytöstä. Jos olisi kaksi omaan mieleeni olevaa urosta ja toisella olisi näyttelyistä nyt vaikka EH ja toinen olisi MVA niin tämä ei vaikuttaisi lopulliseen valintaan mitenkään. Päätöksen kumpaa käyttäisin kaivaisin muista ominaisuuksista.\nIhan näin vähän OT, kun en urosta omista. :D\n:D Mie kyllä jotenkin arvelinkin että tarkoitit asian noin mutta oli ihan pakko vielä varmistaa kysymällä.\nJekku kyllä ennen astutusta on käytynä terveystarkit/BH/taipparit/ ja muutama näyttely ;)\nterveystarkki lausuntoja skl odotellaan, huhtikuus BH koe ja toukokuussa sitte taipparit ja nly\nMuokattu viimeksi: 10.02.13 18.37\nTosiaan yks omista koirista(belgejä kaikki) sai H:n ja EH:n sillä että se yritti täydellä voimalla riehua tilanteesta väkivalloin ulos ja syödä tuomarin samalla.\nIte oon pitäny H:ta enemmän huonokäytösten koirien arvosteluna, koska tuomarit jostain syystä sellaisille sitä jakaa paljonkin. Ei kehdata hylätä kokonaan pelokkuuden tms takia niin H on "hyvä kompromissi"\nEH saatiin erikoisulkomuototuomarilta, "hyökkäävä, pelokas, aggressiivinen" luonteesta mutta ihan OK näkönen.\nSitten onkin ilkeetä kun mielenvikanen koira saa käytöksellään H:n samalla tavalla kuin käyttölinjainen ulkonäön takia.\nMistä sitä sitten tietää mistä syystä se koira on moisella arvosanalla "pilattu"\nKoiraNettiä selatessani usein mietin että onko se H luonteesta vai onkohan kyseinen koira vain hyvin epärodunomainen. Näyttelylinjaisen kohdalla H:sta tulee etenkin mietittyä ekana että luonteessa on vikaa.\nBelgeissä EH, terveet lonkat, kyynärät ja silmäpeilaus ja luonnetesti/tai AVO tulos lajista riittää täyttämään jalostusvaatimukset. Eli mulla olis tässä mun vähän vinksahtaneessakin koirassa tuon mukaan ihan hyvä jalostuskoira. Ehm.\n- Sitä se ei kuitenkaan tule olemaan.\nNiin, siis tuomarista epärodunmukainen. Koira voi olla todella vähässä turkissa tai muuta.... vähän pitkärunkoisempi kun näyttelybelgit yleensä, siitä voi pamahtaa ihan pelkkä H, käytöksestä viis. Tai koira ei vain edusta sitä tyyppiä mistä tuomari pitää, tuntemattomia on tuomarien tiet. Itse en oo koskaan aatellu, että se H annetaan huonosta käytöksestä, vaan että siinä nyt sattuu olemaan tuomarin mielestä vähän sitä sun tätä "vikaa", mitä hän pitää jo "tarpeeksi pahana ulkonäöllisenä virheenä" nykyisen rotumääritelmän tulkinnan mukaan. Tai, se koira voi olla ulkonäöllisesti tuomarin mieleen, mutta sitten käytös pissii, niinkuin itsekkin sanoit ---> H, mikä menee väärin... Eli se tuomarin mielestä kiva ulkonäkö puskee niin paljon käytöksen ohi, että olkoon sitten H tai EH. Mutta on niitäkin nähty että käyttölinjaiset vetelee ERI:ä. 8)\nLuonteen ja käytöksen arviointia voi onneksi toteuttaa muuallakin kun näyttelyssä, joten tulee varmasti muutenkin ilmi, jos sitä koiran käytöstä on näyttelyissä hyssytelty ja annettu se H "säälistä".\nMuokattu viimeksi: 10.02.13 22.16\nJaksu sai H koska on sekalinjainen eli kevyt korkearaajainen, turkki on niukka ja kehitys kesken. Tuomari sanoi et mulla on aluravittu koira, mutta kehui eturintaa jota ei ollut vielä et tuomarista hyvin paljon kiinni. Moni koira joka on aiemmin saanut EH ERI tai jopa ERI SA voi joltain tuomarilta saada H koska ei miellytä tuomaria...\nMun uros on yleensä ollut tasoa EH/ERI, mutta sillä on yksi T :D Tuli vielä sen jälkeisenä päivänä kun aika arvostettu tuomari antoi EH:n, seuraavana päivänä koira olikin sitten täysin viallinen kaikinpuolin.\nMusta kans HYL-EH haitari yhestä koirasta on aikamoinen, mutta tuntemattomia ovat tuomarin tiet kuten sanottu :D\nOon kuullu jopa yhden koiran hylättävän koska häntä oli hieman liian lyhyt...\nNäyttelytouhu on aika WTF-hommaa joskus, tai jopa useimmiten, joten siksi ihmettelenkin miten jotkut voi rakentaa kasvatustyönsä pelkästään sen varaan.\nMielenkiintoinen keskustelu tosiaan, viimeksi kun tänne kirjoitin jokunen vuosi sitten, purkauduin saksanpaimenkoirien jalostuskäytöstä. Nyt omistan itsekin moisen.\nIlokseni voin todeta että Kunton suvussa tilanne on yllättävän hyvä tämän uroskoirien jalostuskäytön suhteen. Kunton isällä on yhteensä kaksi pentuetta (ei tuloksia näyttelyistä eikä käytöstä Suomen tietokannassa), isän isällä vain yksi pentue (ei tuloksia näyttelyistä eikä käytöstä Suomen tietokannassa), emän isällä kaksi pentuetta(ei tuloksia näyttelyistä eikä käytöstä Suomen tietokannassa) jne. kunton emän emän emän isällä oli 32 pentuetta, mutta tuosta ajastakin on ehtinyt vierähtää vuosikymmeniä ja kyseessä oli ilmeisesti koira, jolla koettiin olevan silloin rodulle paljon annettavaa. Ja lukemani perusteella se olikin luonteeltaan ja tyypiltään monien mielestä ihanteellinen rotunsa edustaja.\nKunton suvussa ei hirveästi noita näyttelytuloksia ole, eikä se ole tarpeellistakaan. Kunton emällä on näyttelystä T ja on muuten hienon näköinen koiruus. Kuntolla itellään on näyttelystä H ja olen siitä todella ylpeä, se sai oikein hienon arvostelun (tosin lyhythän se oli ja tuomari arvosteli koiraa kokonaista 2 minuuttia korkeintaan), Kunto ei ole tyypillistä näyttelyissä pärjäävää saksanpaimentyyppiä eikä sen tarvitsekaan olla. Mulle riittää se että sen luonne on huippu, se on vireä ja erittäin motivoitunut ja miellyttämishaluinen koiruus jonka kanssa on helppo elää.\nJalostuskoiran uraa en ole Kuntolle ajatellut ja vähän luulen, että ei sitä kukaan tule moiseen pyytämään kun ei se ole niin näyttävä varmaan.\nTämä nyt on vähän typerä kysymys ja varmaan p*skaa tulee niin paljon niskaan mitä ehtii mutta asia on vaivannut minua jo kauan enkä tiedä mitä tehdä tai keneltä kysyä.\nKoirallani on operoitu takapolvien ristisiteet kolmevuotiaana. Koska mielestäni koirassa on sellaisia ominaisuuksia jotka voisivat olla hyödyksi jalostuskäytössä (ajotapa, metsästysinto, selvä pää, ulkomuodolliset ominaisuudet) ja kasvattaja minua tähän rohkaisi koska itse ottaisin koirasta heti pennun jos saisin, on koira tarjolla jalostuskäyttöön. Olen kuitenkin miettinyt että pitäisikö se ihan suosiolla poistaa jalostusurosten listalta ja lopettaa kokeissa sekä näyttelyissä käyminen? Vaikka miten haluaisin pinkit sydänlasit päässä uskoa, että koirani kelpaisi jollekin astutukseen jos se esimerkiksi saavuttaisi käyttövalion arvon, on haaveeni monen mielestä lapsellinen.\nOngelmana on juurikin ristisidevaiva, sillä sen periytyvyydestä ei ole 100% varmuutta. Ell. todistus on olemassa siitä, että koiralla ei ole kehityshäiriötä tms. joka olisi johtanut vaivan syntyyn. Suvussa ei ole mitään tiedettyjä ongelmia (samasta yhdistelmästä kolme pentuetta), ja koiran sisaruksia on pennutettu viidesti eikä yhtään samanlaista ongelmaa ole tullut tietoon. Suvusta yhtään koiraa ei ole polvitutkittu. Mielestäni on todennäköistä että ristari meni poikki koirien riehuessa, kolme urosta otattelivat jäisessä tarhassa ja koira nuljautti tässä nujakassa jalkansa kun kompuroi alas 70cm korkealta lavalta. Toinen ristari sitten hajosi metsäkäytössä melkein vuoden jälkeen, mutta koira piti tällä jalalla lähes kaiken takaosan painon (kun toinen ei ollut kuntoutunut kunnolla) ja oli normaalissa metsästyskäytössä, joten jalka joutui aika suurelle rasitukselle. Vamma siis voi hyvinkin olla tapaturmaperäinen.\nDreeverien kohdalla on harvinaista että jalostuskoiria tutkitaan millään tavalla, esim. viime vuonna teetätettiin 50 pentuetta ja 4 koiraa oli jollain tapaa terveystutkittu. Myös nuoria uroksia käytetään jalostukseen, eikä näilläkään (tai vanhemmilla) ole mitään terveystuloksia. Oma koirani on luustokuvattu (lonkat B/C kyynär 0/0) ja olen saanut kuvista kahden ell. arvion mutta niitä ei ole lähetetty kennelliitolle. Lisäksi koiralta on hengitystiet tähystetty ja veriarvoja tarkasteltu, lisäksi sydäntä on kuunneltu eikä poikkeavuuksia ole löytynyt. Jos koirani nyt saisi enemmän käyttötuloksia ja osoittautuisi hyväksi käyttökoiraksi, niin olisiko sitä perusteltua tarjota jalostukseen vaikka mitään 100% absoluuttista totuutta ristarivamman periytyvyydestä ei ole? Joka tapauksessa, vaikka pennutettaisiinkin ns. "terveet" uros ja narttu, ei tiedetä voiko jälkeläisillä ilmetä jokin perinnöllinen sairaus sillä tosiaan terveystutkimuksia ei yleensä tehdä eli riski on olemassa. Ja ei kai se hullu ole joka pyytää...\nOlen miettinyt asioita pääni puhki enkä pääse järkevään ratkaisuun. Toisaalta, mitä haittaa siitä on jos koirani onkin jalostusurosten listalla, ja lisäksi aion olla rehellinen koiran vaivoista ja tehdä selväksi kaiken minkä itsekin tiedän jos joskus sattuisi niin, että koiraa kysyttäisiin pennutukseen. Mutta sitten taas... Jos on niin ettei kukaan ikinä tule tätä käyttämään, niin mitä hyötyä minun on enää kilpailla koiran kanssa? Sitten on aivan sama jättää se pelkkään harrastekäyttöön. Mutta kun kukaan kuitenkaan ei voi ennustaa mitä tulevaisuudessa tapahtuu jos jatkan kilpailua, eikä ainakaan kilpailujen lopettaminen auta jalostusasiaa, sitten voi olla täysin varma ettei koiraa käytetä. Ja kilpailevathan ihmiset myös sterkatuilla koirilla aivan huvikseen.\n^Itse miettisin tuon mielummin siltä kannalta, että haluaisinko itse kisata. Jos kisat ja näyttelyt ei kiinnosta tai varsinkin jos niistä on paljon vaivaa itselle, niin miksi kiusata itseään niillä vain sen takia, että EHKÄ joku joskus sattuisi haluta käyttää urosta. Tulosten hankkiminenkaan ei ole ilmaista, eikä ne tosiaan varsinkaan jonkun tuommoisen ongelmallisemman jutun omaavalla koiralla takaa sitä, että ne rahat saisi takaisin pennuilla.\nEli, jos olisin sinä, kisaisin, jos se itseä kiinnostaisi. Tai jos on muuten valmis niitä tuloksia hankkimaan silläkin uhalla, ettei ketään siltikään kiinnosta. Tottakai sen voi siellä uroslistalla pitää, kunhan on maininta tästä asiasta ja sen suhteen olet rehellinen (kuten sanoitkin). Se on sitten nartun omistajan päätettävissä, että ottaako riskin vai ei.\nMelkeen pyörryin kun löysin tämmösen:\nSiis 95 astutusta n. vuodessa?!? Tietysti saksanpaimenkoiria on paljon, mutta tuo kyllä menee yli mun järjen ainakin. Ja vaikken saksanpaimenkoirista paljoa tiedäkään, niin ei ainakaan omaa silmää tuo koira edes miellytä:\nJos ymmärsin oikein tuo koira (Ober Von Bad-Boll) on astuttanut 95 pentuetta? Koiranetissä lukee,että kyseisellä koiralla on vain kaksi pentuetta?\n^Olisko sen takia, että nuo määrät on SAKSAN käytetyimpien saksanpaimenkoirien astutusmääriä. Pentueethan rekataan siis Saksan kennelliittoon. Nuissa kahdessa pentueessa joku suomalainen on käyttäny ks. urosta nartulleen ja rekisteröinyt pennut sitten Suomen kennelliittoon.\nMielestäni Amin jalostuskäyttö on perusteltua. Minun mielestäni siinä ei ole estettä.\nOlet tutkinut suvun sekä oman koirasi hyvin tarkkaan ja perehtynyt :)\ntekevälle sattuu ja tapahtuu, enkä usko että kyseessä on periytyvä vaiva. Voithan kysellä puhelimitse vaikka erilaisten eläinlääkäreiden arvioita noin yleisesti.\n^ Tohon liittyen, Demilläkin on näyttelyistä yks H ja kaks ERIä. Meidän kohdalla luonne ei vaikuttanut kyllä mitenkään H'n saantiin, lähinnä oli vaan vielä niin kehittymätön juniori siinä vaiheessa, kehittyi muutenkin hirmu hitaasti.\nOutoa myös se, että pari viikkoa ennen tuota näyttelyä mistä H'n sai, napsahti ekasta näyttelystä ERI. Mutta jokasella tuomarilla on mielipiteensä :)\nMuokattu viimeksi: 05.03.13 00.09\n”Hope dies last.” - http://springeripower.blogspot.fi/\n^Ja se Hhan on edelleen kuitenkin HYVÄ, eli koiralla on selviä puutteita mutta se on silti tunnistettavissa rotunsa edustajaksi ja sillä on myös paljon hyviä piirteitä.\nMinä katson yleensä sitä, koska mitkäkin arvosanat on annettu. Jos on junnuna ja nuorena paljon Hta, niin koira on eittämättä ollut vaan kehittymätön. Paljolti on myös kiinni tuomarien mielipiteistä ja senhetkisistä trendeistä. Juuri tämän takia kasvattajien pitäisi katsoa kaikkea muuta ennen sitä näyttelytuloslistaa.\nVoi kiitos! Vaikka sanojahan nuo vain ovat sanottuna jollekin random-tyypille, eikä sitä periytyvyyttä tosiaan voi täydellisesti ennustaa, niin tämä viesti kyllä lämmitti kaiken sen sonnan jälkeen, että edes joku on samaa mieltä...\nEn jaksa uskoa että Ami kelpaa kenellekään. Todennäköisesti se on ennemmin kuopassa kuin ehtii ajaa itsestään käyttövalion, ja ihmiset tuntuvat tietävän minua paremmin (ja koiraa näkemättä) että vaiva periytyy eikä tästä ole jalostuskäyttöön. Ainoa oljenkorsi olisi ottaa siemenet pankkiin- mutta millä rahalla? Jos itsellä olisikin tulevaisuudessa mahdollista ottaa narttukoira, niin ehkä silloin...\nJahas, meidän pikkuiselle lapselle ollaan ehkäpä taidettu löytää tyttöystävä ;) Maapallon toiselta puolen vaan, mutta mitäpä se haittaa.\nNostelenpa tätä aihetta, kun tuolla oman rodun kaunein -topicissa tuli puheeksi shelttien matadoriurokset.\nMä en oikein millään jaksa ymmärtää, miten kasvattaja päätyy valitsemaan nartulleen uroksen, jolla on jo useita kymmeniä pentuja (tai jopa useita kymmeniä pentueita) takana. Miksi halutaan tietoisesti kaventaa rotukoirien jo muutenkin kapeaa geenipoolia entisestään, vain siksi, että saa pentueensa isäksi koiran, jonka näyttelytittelistö jättää pituudessaan katkeraksi kakkoseksi Äteritsiputeritsipuolilautatsijängänkin. Tietenkin uros voi olla poikkeuksellisen komea, toivottavasti myös terve ja hyväluontoinen, mutta olisi paljon kaukonäköisempää ja vastuullisempaa käyttää hieman enemmän vaivaa ja etsiä yhdistelmään toinen uros, joka kompensoisi narttua lähes yhtä hyvin tai jopa paremmin.\nToisessa keskustelussa mainittiin shelttien yhdestä matadorista, jolla on Suomessa jo 179 jälkeläistä. Luku kuulostaa ihan älyttömältä. Shiboissakin on yksi japanintuonti, jolla on Suomessa 52 pentua - auttamatta liikaa tämän kokoisessa populaatiossa ja ko. koira on Muurankin isoisä... Käytännössä se löytyy lähes jokaisen suomalaisen shiban sukupuusta kertaalleen :/ Shiboille onneksi tehtiin nyt melko tiukka JTO, ja jotain vastaavanlaisia ohjeistuksia toivoisi monelle muullekin rodulle: "Jalostukseen käytettävälle urokselle asetetaan suositus siten, että 20 pennun jälkeen tarkastellaan jälkeläisten tutkimustuloksia. Jälkeläisten tutkimustulosten perusteella urokselle myönnetään jatkolupa, jos jälkeläisistä vähintään 65% on tutkittu terveeksi -- Maksimijälkeläisrajoitus yhdelle koiralle on 35 pentua". Onko esim. shelteille laadittu vastaavia jälkeläismääräsuosituksia, mutta niitä ei vain noudateta?\n^Oon miettiny ihan samaa, ja tullu siihen tulokseen etten edes halua ymmärtää osaa kasvattajien urosvalinnoista, koska ei niissä kuitenkaan ole järkeä. Kunhan vaan otetaan se mikä hyvältä sattuu tuntumaan, olkoot koira nuori, vanha, matadorkäytetty tai pennuton. Koetuloksilla tai näyttely- tai terveystuloksilla saattaa joskus olla merkitystä tai sitten ei.\nMuokattu viimeksi: 28.04.13 08.45\nKaverin belgin vein pari kertaa kehään, molemmissa peruutti tuomaria ja ei saatu hampaita katsottua, silti tuli 2 x H. Näyttelylinjainen siis oli.\nMutta ei sitä koskaan tiedä varmaksi, vaikka olis kuinka nlylinjaa jne., että mistä se H on tullut.\nJoo... Belgeissä väistäminen ja H kulkevat usein käsikädessä... Samoin nähnyt annettavan samasta syystä T:n. Tyydyttävän saanut koira oli kyllä niin hermoraunio, että täytyi pitää kunnon puunhalaushippi-otteella kiinni ettei paennut kehästä.\nTodistin myös taannoin kuinka näyttelylinjainen(aivan liian mustaksi värittynyt) belgi sai H:n pelkästä ulkonäöstä. Mutta harvinaista se tuntuu olevan näyttiksellä. Sama tuomari tuntui vihaavan koko maailmaa ja hyvin montaa koiraa.\nToki olempahan nähnyt myös täysin maskittomien belgejen sekä täysin ylipienien/yli isojen saavan ERI:n... Tuomaritkin ovat joo ihmisiä vain.\nOlen kuullut myös paljon tekosyitä hylkäykseen, ja koiran äkillinen linkuttaminen on kenties naurettavin niistä... Nyt kuitenkin näin oikeasti linkkaavan koiran näyttelykehässä, saaden siitä HYL.\nSama koira myös parani samantien kun pääsi kehästä, jonkinlaista oveluutta ehkä havaittavissa....?\nKaikkea sitä näkee kun vanhaksi kasvaa :D Olisi varmaan aika eksoottista olla tuomari, näkisi kyllä ties millaista taapertajaa.\nNuka - Luonteen ja käytöksen arviointia voi onneksi toteuttaa muuallakin kun näyttelyssä, joten tulee varmasti muutenkin ilmi, jos sitä koiran käytöstä on näyttelyissä hyssytelty ja annettu se H "säälistä".\nMun mielestä toi menee silti väärin. Ei siksi, että vähättelisin esimerkiksi yhdistelmän koiriin tutustumista, käyttötuloksia tai luonnetestausta, vaan kun on rodulle aivan sallittua ja normaalia, että jatkuvasti tehdään huonoja valintoja ja täten kaivetaan omaa kuoppaa. Tietenkään asialle ei voi juuri mitään, tuomarit tuomitsee, kasvattajat tekevät omat valintansa ja kasvatin ostajat ostaa. Kuulostaa vaan aika ikävältä, että luonneongelmat ovat noinkin yleisiä ja hyväksyttyjä, eikä rotuun perehtymätön välttämättä osaa aavistaa mitä saa koiraa hankkiessaan. En tarkalleen tiedä millaisessa jamassa näyttisten tilanne on, enkä väitä ettäkö käyttiksilläkään kaikki ois ruusuista, mutta tosiaan sivusta seurailleenakin tiedän etten näybelgiä ikinä ottaisi. Varmasti mahtuu sekaan hyviä yksilöitä ja kivoja pentueita järkevistä yhdistelmistä, mut tuntuu tuo silti olevan vähän arpapeliä. Tietysti yhden "huonon" koiran saaneena osaa seuraavalla kerralla tehdä mahdollisesti paremman valinnan, mutta se yksikin huonoilla ominaisuuksilla varustettu on minusta liikaa. Siksi, että niitä on sitten monilla muillakin omistajilla, eikä ole koiriakaan ajatellen kovin eettistä jalostaa pafkaa. Koirat kärsii ja omistajatkin.\nÄäh :/ Näyttelyt on varmasti kiva harrastus, mutta niin paljon ihmeellisyyksiä mahtuu sekaan, etten lähtisi itse kyseistä toimintaa tukemaan. En tietenkään tuomitse ihmisiä jotka jaksavat näyttelyissä pyöriä, jos ovat ees vähän järkeviä ja vastuullisia. Mutta kun liikaa on mätää joukossa.\n^ Ihan samaa mieltä oon siinä, että eihän se oikein todellakaan ole. Sanoin kyseisen lauseen juurikin sen perusteella, että sitä tapahtuu ihan laittoman paljon ja hyvin vaikea siihen on puuttua kenenkään muun kun tuomarien itse (niinkuin itsekin totesit). Lisäksi siihen liittyi vielä se, että en henk.koht. pidä näyttelyitä jalostuksellisesti luonteen arvioinnin kannalta korkealla juurikin kyseisten tapausten takia. Voin myös allekirjoittaa tuon lauseesi, että rotuun (kasvattajiin) perehtymätön ei välttämättä tiedä mitä tuli saatua. Yhdistelmien kuvaukset on aina niin ruusuisia ja monet lisäksi peittelevät ongelmia, niin sanoisin, että aika ikävä tilanne uusille pennunostajille.\nMuokattu viimeksi: 09.05.13 13.00\nTämäkin vielä on ongelma. Eri roduissa jaetaan eri arvosanoja erilaisilla perusteilla.\nEsimerkiksi H tulee huskyssä ja whippetissä yleensä ihan sen takia jos koira ei vaan ole tuomarin silmää miellyttävä. Esim. viet lihaksikkaan ja treenatun lyhytturkkisen rimppakinttukäyttiksen showlinjaisia töppöjalkoja palkitsevalle jenkkituomarille.\nHarvemmin niissä tulee luonteesta noottia, kun luonneongelmat ei ole niin yleisiä kehässä. Belgeissä asia taas menee näemmä siten kuten kerroit. Miten lienee muissa roduissa.\nTämäkin nostaa ongelmia esiin kun valitaan jalostuskoiria, tai kun noviisit etsii sopivaa yhdistelmää. Ei voi tietää miten tietyn rotuisten koirien kehissä palkitaan niitä ja mikä kaikki vaikuttaa. Tämä on mielestäni varsin outoa ja häiritsevä piirre näyttelyissä. Joissain roduissa palkitaan EHlla koira joka saisi käytöksensä takia hylätyn toisen rotuisten kehässä vaikka muuten olisikin ulkomuodollisesti priima.\nMuokattu viimeksi: 09.05.13 13.15


Edessä kova kukkotappelu – Union Plaani\nUnion Plaania odottaa lauantaina Lappeenrannassa vanha tuttu kiistakumppani. Kukkologostaan tuttu Virky on pysynyt heinolalaisille edelleen voittamattomana, vaikka kesällä kukon kyniminen kävi jo lähellä.\nLappeenrannan Virky on ollut aina kukon askeleen verran Plaania edellä. Kesäkuussa Heinolassa kukon pää oli jo pölkyllä Plaanin hallitessa ja johtaessa ottelua 1-0. Mutta jotain tapahtui jälleen. Virky tasoitti rankkarista ja iski voittomaalin viisi minuuttia ennen täyttä aikaa komistellen lopussa vielä lukemiksi 1-4 Plaanin hakiessa tasoitusta riskillä hyökäten.\nViimeisimmästä voitosta on jo pitkän aikaa. Kahden vierastasurin jälkeen alla on kaksi tappiota kotikentällä, joten Lappeenrantaan Plaani lähtee selvänä altavastaajana. Jarkko Matilainen ja Mikko Halla ovat vahvuudesta poissa, mutta muuten jalkeille saadaan kelpo kokoonpano.\nSarjataulukossa Plaani on sijalla 10.Takana putoamisviivan alla ovat SiU ja HaPK. Kolmikot kulkevat peräkkäin kuin köyhän talon porsaat pistejärjestyksen ollessa 13, 12, 11.\nVirky pitää sarjataulukossa seitsemättä sijaa 22 pisteellä. Mitalipeleihin ei ole asiaa, mutta myös putoamisviiva on kaukana. Virkyllä on alla kaksi paikallistaistelua. Imatralla kaatui IPS, mutta Joutsenossa sarjajohtaja Kultsu oli vahvempi maalein 3-1.\nKotikentällään Virky on hävinnyt viimeksi heinäkuun alussa, jolloin kovavireinen KyPa korjasi potin.\nLauantaina 7.9 Lappeenrannassa pelattava Virkyn ja Plaanin ottelu alkaa jo klo 13:00. Pelisään povataan olevan puolipilvinen ja lämpöä piisaa noin +17 asteen verran.


Vartijat pelastivat asiakkaan hengen Tuurin Kyläkaupassa\nLauantai 19.10.2013 klo 15.52\nVartijat pelastivat asiakkaan kuolemalta lauantaina Vesa Keskisen Kyläkaupassa Tuurissa.\nTällä laitteella vartijat pelastivat hengen Keskisen kyläkaupassa\n69-vuotias tamperelainen asiakas sai sydänkohtauksen Kyläkaupan neuvonnan aulatilassa hieman ennen kello 13 lauantaina.\nNeuvonnan työntekijä huomasi tilanteen ja hälytti paikalle G4S:n vartijat. Vartijat ehtivät paikalle valvontakameroiden mukaan alle puolessatoista minuutissa.\nTodettuaan miehen saaneen sydänkohtauksen he antoivat miehelle sähköiskun Kyläkaupan defibrilaattorilla. Ensimmäisen iskun jälkeen miehen sydän käynnistyi pariksi minuutiksi, mutta pysähtyi jälleen. Toisen sähköiskun jälkeen sydän käynnistyi ja mies selvisi täpärästi.\nPaikalle saapuneen lääkärin ja hoitohenkilökunnan mukaan potilas olisi kuollut ilman defibrilaattoria ja ammattitaitoisia vartijoita. Tapauksessa oli mukana myös hyvää onnea, sillä apu oli lähellä.\n- Tosi hyvä fiilis! Pelastimme ihmishengen, kommentoivat uroteon tehneet vartijat.\nMies vietiin ambulanssilla sairaalaan Tampereelle.\nVesa Keskinen kertoo, että tämä oli jo toinen kerta muutaman vuoden sisään, kun Kyläkaupan defibrilaattori pelasti ihmishengen.\n- Olen todella onnellinen, että mies selvisi hengissä. Ensimmäinen sydänkohtauksen saanut oli varastomieheni ja myös silloin vartijat toimivat ripeästi.\nKeskinen sanoo, että vaikka defibrilaattori oli kallis investointi aikoinaan, oli päätös hankkia laite oikea.\n- Mielestäni defi pitäisi ehdottomasti olla lakisääteisesti kaikissa suurissa ostoskeskuksissa ja muissakin kohteissa, joissa liikkuu paljon ihmisiä. Jos joku tekee asiasta kansalaisaloitteen eduskunnalle, niin lupaan olla ensimmäinen allekirjoittaja. Defi-laki olisi kaikkien suomalaisten turvaksi. Nuoret ja hyväkuntoisetkin saattavat saada joskus sydänkohtauksen, Keskinen toteaa.


Ymparisto > Ympäristön tila Lounais-Suomessa 2013\nYmpäristön tila Lounais-Suomessa 2013\nVarsinais-Suomessa ja Satakunnassa merkittävät ympäristöarvot liittyvät kulttuuriperintöön, monimuotoiseen luontoon, rannikkoalueisiin ja saaristoon sekä viljavaan maatalousmaahan. Nämä ovat samalla ympäristön riskialueita, joiden kestävä käyttö ja riskien hallinta ovat avainasemassa alueen pitkän tähtäimen hyvinvoinnin kannalta.\nYmpäristön tila Lounais-Suomessa 2013 (pdf, 3,65 Mt)\nLounais-Suomessa vesien tila on muuta maata huonompi. Uuden maatalouden ympäristökorvausjärjestelmän ja nitraattiasetuksen sisältö ja toimeenpano vaikuttavat merkittävästi vesiensuojelun tuloksiin tulevina vuosina. Maataloustuotanto on kytköksissä ympäristökysymyksiin ravinnehuuhtoumien lisäksi myös kuljetusten ja jalostustoiminnan kautta.\nMerkittävin hiilidioksidipäästölähde on fossiilisten polttoaineiden käyttö energiantuotannossa. Teollisuuden hiilidioksidipäästöjen vähentämisessä ei ole toistaiseksi onnistuttu, vaikka uusiutuvien energialähteiden käyttö on kasvanut etenkin pienemmissä energialaitoksissa.\nSuurimpien kaupunkiseutujen yhdyskuntarakenteen hajaantuminen on jatkunut. Tämä tekee joukkoliikenteen järjestämisen yhä haasteellisemmaksi. Vain Turun kaupunkiseudulla osuus ei ole viime vuosina vähentynyt, ja se jopa kääntyi kasvuun vuonna 2011.\nMetsänomistajien vapaaehtoisuuteen perustuvan ohjelman suosio on kasvanut, ja vuoden 2012 loppuun mennessä on suojeltu yhteensä lähes 5000 hehtaaria.\nKiinnostus tuulivoima-alan kehittämiseen ja kasvattamiseen on nousussa. Tuulivoiman vaihemaakuntakaavoissa osoitetaan tuulivoimatuotannolle parhaiten soveltuvat alueet.\nEuroopan unionin ympäristötietodirektiivi velvoittaa jäsenmaat tarjoamaan kansalaisille tietoa ympäristön tilasta. Joulukuussa 2013 julkaistut valtakunnallinen ja alueelliset ympäristön tila -katsaukset ovat osa velvoitteen täyttämistä. Vastaavia katsauksia julkaistaan noin neljän vuoden välein.\nJulkaistu 10.12.2013 klo 12.52, päivitetty 11.12.2013 klo 9.17


5in1 Heijastin 100x150cm | Kuvatarvike.fi\n5in1 Heijastin 100x150cm\nMonikäyttöinen ja kokoontaittuva 100x150cm 5-in-1 heijastin\nTässä Godoxin valmistamassa 100x150cm heijastimessa on viisi heijastinta yhdessä.\nHeijastimen runkona toimivassa vanteessa on osin valoa läpäisevä diffuusio kangas.\nVanteen ympärille pujotetaan "huppu" ja se suljetaan vetoketjulla. Hupun pinnat ovat hopea, pehmeä kulta, valkoinen ja musta.\nHopea pinta heijastaa valon miltei peilin tavoin, eli tämä syö valon tehoa vähiten, mutta on myös kovin valo.\nPehmeä kulta pinta on kuten hopea, mutta se värjää valoa aavistuksen lämpimämmäksi. (ei niin keltaiseksi kuin norm. kulta)\nValkoinen heijastaa valon tasaisesti joka suuntaan. Jos kaipaat lievempää ja pehmeämpää valoa heijastimelta.\nMusta ei juuri valoa heijasta. Tällä on hyvä estää valon pääsy kuvattavaan kohteeseen, luodaksesi esim. enemmän varjoa tietylle puolelle tms.\nDiffuusio-kangas päästää vain osan valosta läpi ja samalla pehmentää valoa. Erityisen kätevä esimerkiksi pehmentämään suoraa auringonvaloa. Pyydä toista henkilöä pitämään kangasta kuvattavan kohteen ja auringon välissä, niin saat aikaiseksi upean pehmeän valon.\nReflektori on yllättävän monikäyttöinen ja sitä kannattaakin pitää kuvausreissulla aina mukana.


Tämä on ihmisten mielestä paras ikä – Stara\nTämä on ihmisten mielestä paras ikä\nViihdeuutiset 7.3.2016, 21:00 · Annukka Heikkilä\nOsa ihmisistä voi ajatella elävänsä tällä hetkellä parasta ikäänsä ja elämänsä hienointa aikaa kun taas toiset odottelevat tulevaa tai haikailevat menneiden perään. Parhaan iän selvittämiseksi on nyt tehty suuri kysely, johon on ottanut osaa eri-ikäiset ihmiset aina nuorista vanhuksiin saakka.\nYouGov-sivusto kertoo tekemästään kyselystä, josta saatiin selville, että vastanneiden mielestä paras ikä ihmiselle on 36 vuotta. Fyysisen terveyden kannalta parhaaksi iäksi ihmiset valitsivat 29 vuotta. Kyselyyn vastanneet olivat myös sitä mieltä, että ihmiset ovat viisaimmillaan noin 51-vuotiaana.\nIhmiset voivat näyttää 20-vuotiaina voivansa esimerkiksi 40-vuotiaita paremmin, mutta tutkimusten mukaan he eivät kuitenkaan ole tyytyväisiä itseensä. Vartalon ja fyysisen kunnon kannalta parhaaksi iäksi kerrottiin 24 – 34 vuotta, mutta viisauden kannalta vastaukset parhaasta iästä olivat 49 – 56 vuotta.


Meri-Lapin Taksit 02 Taksin kumppaniksi! | 02 Taksi\nKoko Meri-Lapin alueella toimiva Meri-Lapin Taksit on 02 Taksin uusi kumppani. Meri-Lapin Taksien kyydit voi jatkossa tilata 02 Taksin numerosta 020230 tai maksuttomasta 02 Taksi -sovelluksesta.\nMeri-Lapin Taksit toimii Kemin, Keminmaan keskustan ja Tornion alueella.\nMeri-Lapin Taksit on innoissaan tuoreesta yhteistyöstä:\n”Kun kuulimme 02 Taksista, halusimme ehdottomasti olla mukana. 02 Taksi on asiakaslähtöinen ja koko ajan kehittyvä valtakunnallinen palvelu taksien tilaamiselle. Palvelun kautta asiakas saa kyydeilleen hinnan etukäteen, ja se on asiakkaan kannalta tosi hyvä juttu”, Meri-Lapin Taksien hallituksen puheenjohtaja Kai Kangas kiittelee.\n02 Taksin Kumppanina on Meri-Lapin alueella toiminut aiemmin jo Kemin Taksipalvelu. Asiakkaat voivat jatkossa tilata sekä Meri Lapin Taksien että Kemin Taksipalvelun kyydit saman palvelun kautta. Asiakkaat voivat myös vertailla kyytejä esimerkiksi hinnan tai saapumisajan perusteella.\n02 Taksin operatiivinen johtaja Petteri Niemi toivottaa Meri-Lapin Taksit lämpimästi tervetulleeksi:\n”On hienoa, että saamme laajennettua palvelumme kattavuutta entisestään Meri-Lapin alueella. Meillä on tärkeää saada alueen luotettavat taksiyhtiöt mukaan palveluumme. Kumppaniverkostomme kasvaessa luotettavilla taksiyhtiöillä voimme tarjota kuluttajille laadukkaan taksintilauskokemuksen koko maassa.”\nAsiasta uutisoi myös osto&logistiikka:


Pajurannan autokunta kolmanneksi Mugellon GT4-kilpailussa - Alueviesti\nMoottoriurheilu • 08.10.2019 11:52 • toimitus\nKuva: ACI Sport.\nSastamalalaisen Juuso-Matti Pajurannan autokunta tuli kolmanneksi Italian Mugellossa GT4-kilpailussa. Pajuranta ajoi kilpailussa tuttuun tyyliin V-Action tiimin Maseratilla, mutta tällä kertaa tiimikavereina olivat portugalilainen Jorge Rodrigues sekä italialainen Fabio Francia.\nPerjantaina sekä lauantaina ajetuista vapaista harjoituksista Pajuranta osallistui ensimmäiseen ja kolmanteen harjoitukseen. Ensimmäisessä harjoituksessa perjantaina tiimillä oli ongelmia auton ajanotto järjestelmän kanssa eikä kierrosajat tallentuneet oikein. Lauantain kolmas vapaa harjoitus ajettiin märällä radalla ja tässä sastamalalainen oli neljänneksi nopein. Lauantaina illalla ajettiin vielä aika-ajo, missä jokainen kuljettaja ajoi yhden 15 minuutin aika-ajo vedon. Pajuranta oli omalla vedollaan neljänneksi nopein ja yhteenlasketuissa ajoissa autokunta oli aika-ajossa kolmas.\nSunnuntaina iltapäivällä startanneeseen kilpailuun sastamalalaisen autokunta lähti kolmannesta ruudusta. Pajuranta aloitti kilpailun omasta autokunnastaan ja nousi omalla ajovuorollaan melko nopeasti toiseksi kilpailussa. Sastamalalainen toi auton varman ajon päätteeksi toisena vaihtoon, jonka jälkeen Portugalin Rodrigues ajoi oman ajovuoronsa, jossa hän tippui jo pahimmillaan viidenneksi. Viimeisenä vuorossa oli Italian Francia, joka toi auton maaliin kolmantena vaikka vielä 12 minuuttia ennen loppua hän tippui ajovirheen johdosta neljänneksi.\n“Kohtuullinen viikonloppu, mutta ihan en pystynyt kilpailussa haastamaan kärkiautoa vauhdillisesti. Suora vauhti ei ole meidän autolla ihan parasta ja Mugellossa pitkillä suorilla siinä hävisi aina joitain kymmenyksiä kierroksen aikana. Muuten kilpailussa ajo sujui ihan hyvin ja olen tyytyväinen omaan sekä tiimin suoritukseen”, Pajuranta kertasi.\nPajurannan kausi jatkuu kahden viikon päästä Monzassa ajettavalla GT4-luokan sprint-kilpailulla.


Vihdin seudun osuusliikkeen työntekijät Väinö Purje ja Risto Kuorikoski 1940-luvulla.\nVäinö Valdemar Purje eli ”K-kaupan Väiski” (11. toukokuuta 1928 Vihti – 8. maaliskuuta 2012 Helsinki) oli suomalainen keittiömestari, joka tuli tunnetuksi 1970-luvulta alkaen Keskon ruokakauppojen televisiomainoksista. Mainoksissa hän esitteli erilaisia lihasta valmistettavia ruokia korostaen K-kauppojen lihatiskien hyvää palvelutasoa. Puhekielessä mainokset tunnettiin ”Väiskin lihatiskinä”.\nPurje aloitti liikealalla 13-vuotiaana harjoittelijana 1941 Vihdin seudun osuusliikkeen Otalammen myymälässä. Suoritettuaan asevelvollisuuden hän muutti Kuusankoskelle osuusliikkeen myymälänhoitajaksi ja siirtyi lopulta 1954 Helsinkiin Keskon palvelukseen.\nK-kaupan Väiskinä Purje esiintyi ensimmäisen kerran 1974 ja kaikkiaan hän oli mukana 109 mainosfilmissä, jotka kuvattiin seitsemän vuoden aikana.\nEsiintymistä helpotti se, että Purjeella oli jo aiempaa kokemusta harrastajanäyttelijänä. Purje jäi eläkkeelle Keskosta 1985.\nK-kaupan Väiski ja Neuvosto-ViroMuokkaa\nVuonna 2009 valmistunut virolainen televisiodokumentti Disko ja ydinsota käsittelee muun muassa K-kaupan Väiskin vaikutusta 1980-luvun Neuvosto-Virossa. Koska neuvostoaikana Suomen television ohjelma näkyi Suomenlahden yli Tallinnaan, myös virolaiset katselivat suomalaisia televisio-ohjelmia ja -mainoksia.\nDokumentin mukaan Keskon mainokset julistettiin Virossa ideologiseksi propagandaksi, koska niissä Väiskin tiski notkui lihaherkuista samaan aikaan, kun Neuvostoliitossa tavallisissa kaupoissa oli ajoittain pula hyvälaatuisesta lihasta.\nDokumentin mukaan paikalliset viranomaiset olisivat lisäksi yrittäneet uskotella virolaisille, että Väiskin herkut olivat todellisuudessa muovia ja että mies itse oli CIA:n agentti ja koko ohjelma oli CIA:n rahoittamaa propagandaa.\nYleisradio ei kuitenkaan kritiikistä huolimatta luopunut ohjelmansa lähettämisestä myös Tallinnaan. Virolaiset tarvitsivat SECAM-televisioihinsa lisäosia, jotta myös ääni olisi kuulunut. Juha Vainion laulu ”Aleks ja Jaan” (1985) käsittelee aihetta.\n↑ K-kaupan Väiski opetti lihansyöntiä. Helsingin Sanomat, 16.3.2012. Artikkelin verkkoversio Viitattu 16.3.2012.\n↑ K-kaupan Väiski kertoo ”CIA-taustat” Uusi Suomi Kotimaa. Uusi Suomi. Viitattu 23.8.2014.\n↑ Kinnunen, Kalle: Unelmien salakuljettaja. Suomen Kuvalehti, 2009, nro 39, s. 40.\nVäinö Purje Estofilia. 2018. Tallinna: Suomen suurlähetystö. Viitattu 5.5.2018. (viroksi) (suomeksi)\nJouluun kuuluu kinkku, Vantaan Lauri 42/2011 15.12.2011\nVäinö Purjeen muistokirjoitus Helsingin Sanomissa\nNoudettu kohteesta ”https://fi.wikipedia.org/w/index.php?title=Väinö_Purje&oldid=17285787”\nViimeksi muokattu 5. toukokuuta 2018 kello 07.23


Vaaliohjelma 2008 – Ville Ylikahri\nHome » Arkisto » Kunnallisvaalit 2008 » Vaaliohjelma 2008\nVillen vaaliohjelma 2008 – Raide kuuluu kaikille\nLaajennetaan metro- ja ratikkaverkostoa\nPääkaupunkiseudulle tarvitaan lisää raideliikennettä. Muuten hukumme ruuhkiin. Nyt on jo tehty päätökset Länsimetrosta ja Kehäradasta. Niitä aletaan rakentaa ensi vuonna. Näiden lisäksi tarvitsemme erityisesti poikittaisliikenteeseen toimivampia yhteyksiä. Nyt kehätiet ovat pahoin ruuhkautuneita, kun ihmisten on pakko kulkea omalla autolla, kun joukkoliikenne on niin surkeaa.\nJokeri-bussilinja on ollut suuri menestys, mutta bussien avulla linjan kapasiteettia ei voida enää kasvattaa. Pitää rakentaa pikaraitiotie Jokeri, kuten alun perin oli suunnitelmanakin. Samoin tarvitaan toinen Jokeri kulkemaan Tikkurilasta Jumbon kautta Myyrmäkeen ja sieltä Espoon keskukseen ja Matinkylään. Näin pikaraitiotiet yhdistäisivät säteittäiset metro- ja junaradat.\nVR:n junien suosio on lisääntynyt jatkuvasti. Päärautatieasemalle ei enää mahdu lisää vuoroja. Siksi on tärkeää laittaa lähijunat kulkemaan Pasilasta maan alla Töölö-Keskusta-Hakaniemi-lenkkiä. Tämä niin sanottu Pisara-rata olisi erittäin kätevä ja vähentäisi myös bussien tarvetta, kun junalla pääsisi suoraan laajalle alueelle kantakaupungissa. Pisara-radan vaihtoehtona voi toimia myös Töölön metro.\nKaikki nämä raideinvestoinnit ovat todella kalliita, mutta vielä kalliimpaa on antaa autoliikenteen vain paisua. Ruuhkat maksavat yhteiskunnalle miljardeja, aiheuttavat suuren osan kasvihuonepäästöistämme ja heikentävät elämisen laatua monella tavalla (melu, saasteet, tilan vieminen, onnettomuudet).\nKantakaupungin perinteistä ratikkaverkostoa on kasvatettava. Ysi-ratikan reittiä on pidennettävä ja Ykkönen jatkettava Käpylän juna-asemalle. Jätkäsaareen ja Kalasataman alueelle on saatava toimivat ratikkayhteydet.\nMyös junatunneli Tallinnaan ja sieltä luotijunayhteys Keski-Eurooppaan ovat vakavasti otettavia ideoita. Suora rata Berliiniin pitäisi yhteydet auki Keski-Eurooppaan myös sitten, kun halvan lentämisen aika on ohi.\nKatso hahmotelmani pääkaupunkiseudulle tarvittavista raideliikenneväylistä. Piirsin kartan, kun minulta pyydettiin kuvaa unelmien metroverkostosta. Kartasta puuttuu Pisara-rata sekä radat Lohjalle ja Nurmijärvelle. Pisara-rata olisi itse asiassa parempi vaihtoehto Töölön metrolle. Joka tapauksessa kartasta hahmottaa, miten poikittaiset Jokeri-linjat sitoisivat säteittäiset runkolinjat toisiinsa ja tekisivät joukkoliikenteen käytöstä helppoa.\nOtetaan käyttöön ruuhkamaksut\nPelkkä joukkoliikenteen kehittäminen ei riitä liikenteen ohjauskeinoksi. Pääkaupunkiseudulle tarvitaan ruuhkamaksut, joilla pystytään tasaamaan pahimpia ruuhkahuippuja. Ruuhkamaksut ovat esimerkiksi Lontoossa ja Tukholmassa vähentäneet liikennettä ruuhka-aikoina n. 20% ja asukkaat ovat olleet niihin erittäin tyytyväisiä. Kun maksut siirtävät osan autoilijoista joukkoliikenteen tai kevyen liikenteen käyttäjiksi, vapautuu teiltä tilaa niille, jotka todella tarvitsevat autoa. Esimerkiksi välttämättömät tavarankuljetukset sujuisivat paljon nykyistä nopeammin. Ruuhkamaksujen tuotot tulee käyttää joukkoliikenteen kehittämiseen.\nJoukkoliikenteen lippujen hinta tulisi puolittaa pääkaupunkiseudulla. En kannata täysin ilmaista joukkoliikennettä, sillä se kannustaisi ihmisiä matkustamaan turhaan nykyistä pidempiä matkoja. Pitää muistaa, että myös bussit ja junat saastuttavat. Kävelyn ja pyöräilyn pitää aina olla houkuttelevin vaihtoehto. Siksi kevyen liikenteen väyliin, pyöräparkkeihin ja työpaikkojen pyöräsäilytys- ja suihkutiloihin on panostettava. Vuokrattavia kaupunkipyöriä on saatava lisää.\nKouluja on Helsingissä suljettu ja yhdistetty viime vuosina, sillä oppilasmäärät ovat vähentyneet. On toki selvää, että kouluja ja luokkia tarvitaan vähemmän, jos oppilasmäärät vähenevät sadoilla oppilailla. Tämä ei saisi kuitenkaan johtaa varsinkaan alakoulujen osalta kohtuuttoman pitkiin koulumatkoihin.\nPeruskoulujen tulee sijaita mahdollisimman lähellä kotia. Se on parempi vaihtoehto kuin pienten koululaisten kuljettaminen bussilla kilometrien päähän tuhannen koululaisen komplekseihin. Pienessä koulussa oppilaat myös tunnetaan paremmin ja heille pystytään kohdistamaan parempaa oppilashuoltoa. Helsingin tulee panostaa lähikouluihin. Se on myös kilpailuvaltti, kun vanhemmat miettivät asuinpaikkaansa.\nTehdään kaupungista houkutteleva työpaikka\nKaupungin työntekijöistä todella suuri osa jää lähivuosina eläkkeelle. Tulee olemaan suuri haaste löytää päteviä työntekijöitä eläkkeelle jäävien tilalle. Kaupunki joutuu kilpailemaan samoista työntekijöistä yksityisen sektorin kanssa. Vaikka kaupungin työpaikkoja on pidetty turvallisina ja haluttuina, on moni valinnut yksityisen yrityksen. Esimerkiksi lääkäreitä on vaikea saada töihin terveysasemille.\nKyse ei ole pelkästään rahasta, vaan usein yksityisellä puolella ollaan joustavampia ja palkitaan työntekijöitä herkemmin, joskin usein vaaditaankin enemmän. Kaupungin tuleekin tehdä strategia, jolla turhasta byrokratiasta päästään eroon ja tehdään kaupungista kiinnostava ja haluttu paikka tehdä töitä.\nErityinen paino on laitettava maahanmuuttajien koulutukseen ja rekrytointiin. Kaupunki tulee tarvitsemaan ulkomailta tänne muuttaneiden työpanosta. Siksi heidän kielenopintoihinsa ja viihtymiseensä on panostettava erityisen paljon.\nTaataan hyvät palvelut kaikille\nKaupungissa asuu monenlaisia ihmisiä. Voi sanoa, että jokainen meistä kuuluu johonkin vähemmistöön. Tämä tulee ottaa huomioon kaupungin palveluissa. Palvelujen on oltava paitsi alueellisesti tasapuolisia, niin joustettava eri tilanteissa ja ymmärrettävä eri ihmisryhmien tarpeita.\nOn tärkeää, että julkiset koulut, päiväkodit, terveysasemat pidetään kunnossa. Samalla henkilökuntaa on koulutettava kohtaamaan erilaiset ihmiset, kuten maahanmuuttajat.\nYhtenä tärkeänä ryhmänä on seksuaali- ja sukupuolivähemmistöt. Jokaisen homon tulee voida kertoa terveysasemalla seksuaalisesta suuntautumisestaan ja saada asiallista ja asiantuntevaa hoitoa; jokaisen sateenkaariperheen lapsen tulee voida opiskella koulussa, jossa opettaja ymmärtää hänen taustansa ja jokaisen transsukupuolisen tulee pystyä elämään vanhainkodissa omana itsenään. Kaupungin tulee ottaa seksuaali- ja sukupuolivähemmistöjen palvelut erityisen koulutuksen ja seurannan kohteeksi.\nLisätään kävelykatuja ja viheralueita\nKaupungissa tulee olla viheralueita ja vihreyttä. Kaupunkiin rakennettavat uudet talot ja asuinalueet tulee rakentaa luontoa säästäen. Jätkäsaareen ja Kalasatamaan tulee rakentaa kantakaupunkimaista kerrostaloaluetta, jossa jää tilaa kävelyteille ja puistoille. Kaupungin reuna-alueille ja erityisesti uudelle Länsi-Sipoon alueelle tulee rakentaa tiiviisti rivi- ja omakotialueita.\nSipoonkorvesta on tehtävä kansallispuisto. Keskuspuistoa ei saa nakertaa. Kaupungin edustan saaria on avattava kaupunkilaisten käyttöön.\nKantakaupunkiin tulee istuttaa lisää puita. Helsingissä on hyvin vähän puita katujen varsilla verrattuna moniin muihin Euroopan kaupunkeihin. Katujen puuistutukset parantaisivat ilmanlaatua, vähentäisivät melua ja toisivat vuodenaikojen vaihtelut kaupungin kivisille kaduille. Kantakaupungissa on lukuisia katuja, joille puuistutukset sopisivat.\nKävelykatuja tulee kaavoittaa lisää. Bulevardin alkupää pitää varata vain ratikoille, busseille ja pyöräilijöille. Se muuttaisi Bulevardin oikeasti viihtyisäksi puistokaduksi ja nopeuttaisi ratikoiden kulkua. Yliopiston keskustakampuksen kadut, kuten yliopistokatu tulisi muuttaa kävelyalueeksi. Esplanadilla voisi kokeilla sitä, että Pohjois-Espa olisi suljettu joka sunnuntai ja sillä järjestettäisiin myyjäiset, kirpputori tai muita tapahtumia.\nYhdistetään pääkaupunkiseudun kunnat\nPääkaupunkiseudun kasvu on todella nopeaa. Viime vuosina asutus on hajonnut varsin hallitsemattomasti pitkin Uuttamaata. Tämä johtuu siitä, että yhteisestä kaavoituksesta ja liikenneratkaisuista ei ole päästy sopuun. Jokainen kunta haluaa omalle alueelleen vain “hyviä veronmaksajia”. Vuokra-asunnot saavat jäädä muiden kontolle. Sama hajanaisuus on estänyt järkevän joukkoliikenteen rakentamisen.\nHelsinki, Espoo ja Vantaa ovat tehneet vapaaehtoista yhteistyötä nyt parin vuoden ajan. Se ei toimi, kun yhteistä päätöksentekomekanismia ei ole. Koko laaja pääkaupunkiseutu tarvitsee yhteisen, demokraattisen hallinnon. Kuntien yhdistymisen eri mallit on selvitettävä, ja yhdistymisestä on järjestettävä kansanäänestys.\nYksi jättimäinen kunta ei pidä olla tavoitteena, vaan paras malli olisi yhteinen seutuvaltuusto, joka päättäisi kaavoituksen, verotuksen ja liikenteen suuret linjat. Lähipalveluista päättäisi jatkossa paikalliset valtuustot tai vielä nykyisiä valtuustoja pienemmät kaupunginosavaltuustot.


Kolkankävijät • katso viestiketjua - Keskustelualue päivitetty\nKirjoittaja josu » 26.7.2007 21:44\nKeskustelualue on pävitetty! Ehkäpä joku jo on kerennyt tämän päivän aikana huomaamaan keskustelualueella vilahtaneista spämmiviesteistä. Ehkäpä aktiivisemmat yritti niitä poistaa keskustelualueelta. Minäkin yritin, mutta sain vaan valitusta, ettei sellaista aihetta ole ... Siis MITÄ!\nJoo siis jokinnäkönen reikä taas tuossa keskustelualueen ohjelmassa. Nyt se on taas päivitetty uusimpaan versioon. Eikä tälläkään kertaa aivan kivuitta vaan taas sain ihmeellisiä virheitä.\nJos huomaatte keskustelualueessa outouksia, ilmoitelkaapa niistä. Mulla o vähä sellane kutina, et jotain ehkä saatto hajota, mut en vielä ainakaan löytänyt =D\nToivotaan, että päivitys ehkäisi tämän uuenlaisen hankalemman spämmin ilmestymisen. Tuota kun ei saanut keskustelualueen kautta poistettua vaan piti ihan käsin se tuolta palvelimen puolelta pois kitkeä :< No katellaan\nKirjoittaja josu » 28.7.2007 12:39\nToivossa on ihan hyvä elää... Tälläkin kertaa mun toiveet pirstoutui julmsti, kun vajaa päivä päivityksestä ja kaksi uutta spämmiä ilmaantunut keskustelualueelle.\nNyt tosiaan etusivun "uusimmat keskustelut" -listaan johtajille näkyy ekstrapalkki "poista spämmiä". Yritin leikkiä niin, että vain vieraiden kirjoittajien viestit voi poistaa, mutta ei rekisteröityneiden.\nKatotaan joudunko tekemään jatkossa tähän periaatteeseen muutoksia.


joulukuu – 2014 – Lumen lumoissa\nJoulu Ruotsin alamäissä – lähtötunnelmia\nLähtöpäivä häämöttää nyt jo ihan tosissaan lähellä! Huomis-aamuna varhain olis tarkotus lähteä ajelemaan Hemavania kohti…vajaa tonni ajomatkaa ja about 12 tuntia plus pysähdykset. Jos päästäs kuuden aikaan aamulla lähtemään niin hyvällä tsägällä ja suht kompakteilla pysähdyksillä oltas varmaan ilta kahdeksaan mennessä perillä. Sit ruotsalainen bastu sihisemään ja nukkumaan! Ja maanantai-aamuna suoraa päätä rinteeseen. That’s the plan! Kuulostaa aika hyvältä. 🙂\nVähän harmillisesti lumitilanne ei Hemavanissakaan näytä ihan niin hyvältä kuin edellisvuosina tähän aikaan, joten huono tuuri. Onneksi ylempänä lunta kuitenkin pitäisi riittää, ja alempanakin vähintään 30 cm. Alkuviikosta näyttäisi satavan näillä näkymin lisää. Rinteitä ei vielä kovin montaa ole auki, mutta peukut pystyyn, että ensi viikolla aukeais lisää! Muuten joudutaan kohottamaan (rapa)kuntoa kiipeämällä itse joka päivä tunturiin. 😉 Hissilippujenkin hinnat tuntuvat olevan sen verran kirpaisevia (noin Suomen hinnoissa per päivä), ettei parin rinteen takia raaski suorilta koko viikoksi lippuja ottaa. Pakkastakin on nyt luvannut parille päivälle yllättävän paljon, jopa yli kahtakymmentä, hrr!\nNyt on ainakin Kuopiossa tullut lunta ihan mukavasti…\nLoppujen lopuksi päädyttiin siihen, että lähdetään matkaan kolmella autolla. Meitä lähtee matkaan seitsemän, joten periaatteessa kahteenkin autoon olisi ehkä ollut mahdollisuuksia ahtautua. Tultiin kuitenkin siihen lopputulemaan, että kaikille mukavampi, jos ei tarvitse ihan niin sillit suolassa matkustaa, ja mahtuupahan enemmän tavaraakin mukaan, esimerkiksi lumikenkiä. Suksibokseja kun meillä ei kuitenkaan ole kuin yksi. Koto-Suomesta lähtee mukaan myös kasa perinteisiä joululaatikoita ja kahdeksan kilon kinkku! Sekin pitäisi siis viikossa tuhota (ei liene ongelma). Paisto taisi onnistua aika hyvin…tuossa jo ensimmäiset siivut maisteltiin. 😉\nKoska edessä on sen verran pitkä automatka, ollaan varauduttu siihenkin erinäisin konstein. Aamulla ajamattomat saavat toki nukkua, mutta myöhemmin itseään voi viihdyttää esimerkiksi katsomalla How I met your motheria tai Big bang theorya läppäriltä. Kännyköissä Spotifyt ja pelit ja vehkeet. Ja Venlalla neulepuikot! Jos vaikka säärystimet saisi matkalla synnytettyä. Kuskia vaihdellaan sitten aina sopivin parin tunnin väliajoin. Reitin näkee vielä TÄSTÄ. Isompia pysähdyksiä meillä on suunnitteilla ainakin ehkä ruokailu Nelosparkissa Oulun ja Tornion välissä ja shoppailu-stoppi Ruotsin puolella Luulajassa.\nTuossa katseltiin vähän kieli poskella moottorikelkkojen vuokria, johonkin 160 euroon päivältä tuntuvat menevän, ja sellaisella ainakin pääsisi ylös asti, jos hissit eivät alkuviikosta vielä huipulle vie, höhö. 😉 Porukalla voisikin ehkä harkita joksikin päiväksi sellaisen vuokrailevansa ihan hyvin vuoksi, saapi nyt nähdä. Kelkkareitit tuntuisivat melko kattavia Hemavanissa olevan. Moottorikelkka-syyhyn saivat aikaan youtubesta löytyneet videot Hemavanista, esimerkiksi TÄMÄ ja TÄMÄ. Ehkei ihan meidän taidoille…\nJoka tapauksessa ajellaan varovasti, lasketaan ahkerasti ja nautitaan ruottalaisesta joulusta (suomalaisin eväin)!\n-Olli ja Venla plus muut reissuun lähtijät\nPs. Seuratkaahan reissuamme instagramissa!!\nIsojen poikien pulkkamäki\nMitä aikuiset miehet tekevät keskenään mäessä pulkkien ja stiigojen kanssa? No pitävät hauskaa! Päätettiin extempore lähtee Joensuun viereiselle kukkulalle, Mustavaara-laskettelukeskukseen pulkkailemaan aamupäiväksi. Se kun on auki vain viikonloppuisin näin vähillä lumilla, niin sama meidän oli mennä sinne rinteitä täyttämään. Ja käsis… lapasistahan se lähti!\nOikea syyhän sinne oli lähtee testailemaan uusia välineitä Ruottin reissua varten, jotta vähän tietäis mitä on luvassa. Samassa sai vähän hölmöillä, koska siitähän tässä elämässä on kyse? Oli luksusta kiivetä ylös ihan talvikengillä, koska noi uudet monoset on niin kevyet ja mahtuivat mukavasti reppuun. Ylhäällä vaan monot jalkaan ja menoks.\nAikuisten pulkkaillessa mäet on isompii sekä vauhtia ja vaarallisia tilanteita enemmän! Kannattaakin kysyä lupa joltakin henkilöstöstä ennen rinteeseen kapuamista, ettei tule myöhemmin sanomista. Meille tuli… 😀\nJoka tapauksessa hauskaa oli ja suosittelemme isompien pulkkamäkien laskemista kaikille vauvasta vaariin! Piristää kummasti tuo huipulle kiipeeminen ja itsesuojeluvaiston hetkellinen kadottaminen. 🙂\nLaskukausikin tuli epävirallisesti avattua minun osalta, Venla se painaa viimeisten kouluhommien kanssa vielä huomiseen. Sit alkaa LOMA!\nOlli, Aki ja Heikki\nEka blogi-vuosi pulkassa!\nVuosi on meilläkin nyt vierähtänyt bloggaamisen merkeissä! Tämä uusi harrastus on vaatinut yllättävän paljon työtunteja. Ei nämä postaukset aina ihan itsestään synny, varsinkin kun tuota tekemistä riittää koulun ja kaiken muun elämän kanssa muutenkin. Toisaalta, on tullut oikeasti innostuttua, tehtyä ja panostettua vielä enemmän myös rakkaaseen laskuharrastukseen kuin aiemmin. Talvi ja mäki tuntuu olevan vielä kaksin verroin enemmän mielessä kuin ennen. On tullut lähdettyä, koettua ja pidettyä hauskaa sekä mäessä, että mäen ulkopuolella, ottaen huomioon hieman surkean viime talven. Ollaanhan me harrastettu talvilajeja ja laskettu ja pidetty hauskaa aiemminkin, mutta nyt sillä tuntuu olevan jollain lailla enemmän jotain laajempaa merkitystä, kun jakaa näitä asioita ihan julkisesti. Rahaakin on toki mennyt enemmän, etenkin nyt kun innostuttiin vähän uusia välineitäkin ostamaan kärvisteltyämme piiitkän aikaa käytetyillä. Toisaalta ollaan saatu paljon takaisinkin; pari ilmaista reissua ja paaaljon hyvää fiilistä! Harrastuksesta ja tullut harrastus isolla Hoolla. Bloggaaminen siis jatkuu! Meidän ihka-ensimmäisen blogi-postauksen voitte lukea täältä.\nKolilla vähän mutustelemassa talven tuloa.\nNiin ja niistä välineistä piti vissiin jotain mainita. Me ostettiin sukset. Ihan ekat ihka oikeet sukset, jotka ei enää mee bleidi-mittoihin! Okei, ei lähimainkaan täyspitkiä, mutta suksiksi niitä voi sanoa. Kyseessä on Völklin 12-13 vuoden junnu-twinit, jotka saatiin saksalaisesta Bittlistä niin halvalla siteineen, että pakkohan ne oli ostaa. Ollaan kuitenkin niin pieniä ja kevyitä, että ne käyvät meille ainakin rymysuksina ihan loistavasti, vaikkei ihan parasta laskutuntumaa varmasti ammattilaisten silmissä ainakaan rinteessä saa. Kahdet sukset siteineen kuitenkin kustansivat meille yhteensä vain vaivaiset 160e, niin ei kauaa nokkaa tarvinnut tuhistella päätöksenteossa. Ihan täyspitkien suksien ostoon meillä ei ehkä rahkeet olisi vielä riittäneet, niin monta vuotta ollaan molemmat alle metrin pikku-suksilla laskettu ja niiden ketteryys ollut meille kaikki kaikessa. Näillä uusilla suksilla päästään sit mukaan vähän lumisemmillekin off-pisteille, pituutta kuitenkin on sen verran, ettei ihan totaalisesti pitäisi upahtaa (ammattilaisilla toki saattaisi tähänkin olla jotain sanomista 😉 ). Saa nähdä, miten nää käytännössä pelaa, kunhan päästään testaamaan. Onneksi ei tiedetä paremmastakaan, niin ei voida verrata. 😀 Sukset on muuten aika hyvän näköset!\n”Park & pipe starter for freestyle girls.” Hmm… 😀 😀\nToinen jutska: ostettiin myös monot. Ne nyt olikin ihan varsinaisella ostos-listalla, meillä kun molemmilla on ollut vähän huonot monot käytössä jo pidempään. Etenkin Venlan vanhat vuokramonot ovat sen verran loppuunkulutetut, että pakko oli vähän panostaa. Laskukavereiksi päätyivät Salomonin Guest Access x70 monot, eli hyvät perus harrastajatason monot, joista löytyy hike-vipu takaa, mikä helpottaa siis monotjalassakävelyä. Monot ovat myös uskomattoman kevyet meidän vanhoihin verrattuna, melkeen kilo per mono lähti painosta pois! Vähän noloa, mutta meillä on siis nyt myös samanlaiset monot. Ollilla on niin pieni jalka, ettei miesten mallissa löytynyt sopivia kokoja, eikä mitkään muut kelvanneet, kun näitä oli kerran kokeillut. Kokojen kanssa meinaa aina olla vähän ongelmia, kun puolikkaita numeroita ei näissä monoissa ollut, mutta toivotaan, että valittiin oikein! Nyt meillä on sitten tyttöjen sukset ja naisten monot molemmilla, hahhaa. 😉\nNää on sentään ihan oikeet monot. 😉\nVielä yksi ostos tehtiin tuossa jo aiemmin syksyllä kavereiden kanssa, ostettiin porukalla Contourin action-kamera (jonka saa ainakin tällä hetkellä edullisesti netanttilasta). Sekin oli vähän tämmönen ”ostetaan kun nyt halvalla saadaan” -tyyppinen ostos, mutta on osoittautunut yllättävän hyväksi valinnaksi! Tarkoituksena olisi saada hyviä videoita tässä lähiaikoina kasaan, mutta kuten muillakin, niin myös meillä on ollut hieman ongelmia editointi-motivaation etsimisessä. 😛\nJoku muukin on varmaan huomannut, että aika menee jostakin syystä nopeemmin kuin koskaan. Enää kaksi viikkoa naapurimaan Joulua viettelemään! Joten saattaa olla, ettei ehditä kiireiltämme edes rinteeseen kamoja testaamaan ennen sitä. Mutta mitäs väliä sillä, positiivisia huolia vaan! Täältä tullaan Ruotsi!\nOdottavaisin tunnelmin, o & v.\nP.S. Muistakaahan meidät myös instagramissa ja facebookissa!!


IS-Kovis 9.4. - Ristikot - Keskustelut - Sanaristikot.net\nKESKUSTELUT > RISTIKOT > IS-KOVIS 9.4.\n834. IS-Kovis 9.4.\nJouni12.4.2004 klo 17:42\nTässä ristikossa näyttää keskellä olevan varsin outo ratkaisusana. Tarkoitan sitä, jonka vihjeenä on 'ajamiseen'. Google löysi suomen kielellä vain yhden osuman. Se on aika vähän.\nTai sitten olen väärillä raiteilla.\n2. Pena12.4.2004 klo 18:21\nSama kohta 'tökkii' mullakin. Muuten Kovis on täynnä. d:)\nKuten myös värikäs pääsiäisristikko ja hillityn värinen Pehmis. Mua ei haittaa ristikoiden värikkyys, sanasto on tärkeämpää.\n3. Timppa12.4.2004 klo 18:31\nKyllä minä löysin kuukkelista vastaussanalle 2910 sivua suomenkielellä...\n4. Pena12.4.2004 klo 18:34\nKiitos, Timppa, niinhän tuolta löytyi! Eikä se(kään) kohta enää 'töki'.\n5. Matti12.4.2004 klo 18:42\nMielestäni toiseksi alimman rivin pitempi vaakasana oli aika outo. Nykänen sen kyllä tuntee. Mutta mukava ristikko. Vaati aika monta pitkää sessiota ennenkuin antautui. Se oli varmaan laatijan tarkoituskin.\n"Ajamiseen" ja "eräs herra" jättivät vähän epävarman olon. Edeliseen kuukkeli kyllä tarjosi selkeän vastauksen, ja mikseipä jälkimmäiseenkin. Jouni, ymmärtääkseni ajatuksesi kulkevat kyllä oikeaa rataa. Tai ainakin samaa kuin omani.\n6. Pena12.4.2004 klo 18:49\nAivan, Matti, mukava ristikko. Viisi tuntia sitä 'väänsin'! Olikohan Tohtori Tornado kun aikoinaan lauloi 'sairas vääns'? Välillä tulee sairas olo! :-D\n7. mats13.4.2004 klo 08:45\nsama kohta, sama kohta.\nNäemmä eräs herra ja ajamiseen ovat minulla väärin.\n8. Matti13.4.2004 klo 11:29\nSuollakin-vihjeeseen tuli mielestäni aika keinotekoinen sana, jonka Nykänen kylläkin tuntee. Mutta vaikkei sitä hoksaa, ei kannata repiä pelihousujaan.\n9. IiKoo13.4.2004 klo 13:49\nSuollakin-vihjeeseen tuli minusta ihan kaikkea muuta kuin keinotekoinen sana. Itse asiassa mietin sitä, onko moisia missään muualla kuin suolla.\n10. EJlo14.4.2004 klo 13:41\nSama kohta keskellä tökki meikäläselläkin ennen kuin varttuneenpi rata-autourhelua seurannut ystävä tunnisti paikannimen ja kertoipa sen suurkaupunginkin jonka läheisyydessä paikka sijaitsee. MOOLIT kohtaan olisi sopinut samasta vinkista Boolit, mutta Niskaselta olisi pitänyt vaihtaa esim. purkista tai vauvalle. En vieläkään muista MONA nimistä elokuvaa, mutta lienee aikanaan tuotettu ?\n11. iso S14.4.2004 klo 14:49\nMenikö Koviksen ratkaisuaika jo umpeen? Ennen sitähän ei ole korektia paljastaa ratkaisusanoja. Ejlon kommentissa vihjailun asteelle jäänyt paikannimi oli ennen ristikoissa hyvin yleinen. Viime aikoina se on ollut sukupuutossa kuin Tasmanian tiikeri, joten yllättävä kloonautuminen aiheutti pientä kynän pureskelua. Täytyy luokitella laatijan pakkoliikkeeksi, tuskin oli kirkkaana tavoitteena.\nElokuvatietokanta tuntee Niskasen ohjaaman elokuvan nimellä 'Mona ja palavan rakkauden aika' (1983), pääosassa Anna-Leena Härkönen. Lienen joskus sen nähnytkin telkkarista, mutta enpä muistanut. Onneksi on ne poikittaiset, niin että ratkaisu syntyi ja sitten hämärästi tuntui jopa tutulta.\n12. EJlo15.4.2004 klo 07:59\nTäytyy pyytää anteeksi innokkuuttani. Ensimmäistä kertaa palstoilla kirjoittavana täytyykin opetella säännöt ja pyrkiä hillitsemään sanankäyttöä mikäli vastausaikaa on jäljellä. Mikä on se "kuukkeli", josta tuntuu apu löytyvän ?\n13. iso S15.4.2004 klo 08:43\nKuukkeli on Google-hakukoneen lempinimi. Moneen asiaan sieltä löytyy apu käsittämättömän nopeasti ja helposti. Vain muutama aiheeseen liittyvä sana ilman mitään kotkotuksia ja päällimmäiseksi tulee yleensä parhaat linkit. Osoite on www.google.com. Kielivalinnat kannattaa asettaa oman kielitaidon mukaisesti, ettei turhaan tule serbokroatialaisia linkkejä. Itselläni on rasti ruuduissa suomi ja englanti. Esimerkiksi hakusanalla ejlo löytyy\n... the twelve ranked player. 10 February 2004, ejlo, 7, 60, 666(30), Slightly more consolidation on that #10 spot. 09 February 2004, Dirkimops, ...\nMainitsemani elokuvatietokannan linkki on www.imdb.com (muistisääntö: Internet Movie DataBase + tavanomaiset lisukkeet). Siellä on hirmuinen määrä tietoa elokuvista ja elokuviin liittyvistä henkilöistä. Virheitäkin on, mutta ilmeisesti melko vähän. Esimerkiksi stuntmies Waldo (II) on mukamas syntynyt 29.2.1918, vaikka 1918 ei ole karkausvuosi.\n14. EJlo15.4.2004 klo 12:03\nNyt kun asian tietää niin KUUKKELI-GOOGLE tuntuu ihan selvältä puhekieli-ilmaisulta, varsin näpsä käännös. Onhan sitä tullut Googlessa käytyä, mutta tästä lähtien vilkaisenkin tarvittavan tiedon kuukkelista. Kiitos tiedoista isolle S:lle


Dekarbonisaation hinta ja nettonollalupaukset - Ekofokus\nEtusivu / energia / Ilmastonmuutos / Koronavirus / Päästöt / Talous / Dekarbonisaation hinta ja nettonollalupaukset\nDekarbonisaation hinta ja nettonollalupaukset Reviewed by Kalle on joulukuuta 21, 2020 Rating: 5\nDekarbonisaation hinta ja nettonollalupaukset\nKalle joulukuuta 21, 2020 energia , Ilmastonmuutos , Koronavirus , Päästöt , Talous\nLokakuisessa Carbon Briefin vieraskirjoituksessa tutkijat Marina Andrijevic ja Joer Rogelj esittävät, että koronakriisin jälkeisen elvytyksen ohjaaminen vahvojen ilmastotoimien mukaisesti voisi hillitä ilmastonmuutosta merkittävästi. Teksti pohjaa Science-lehdessä julkaistuun kirjoitukseen.\nKuten on lukuisia kertoja todettu, Pariisin ilmastokokouksen jälkeiset valtioiden vapaaehtoiset sitoumukset eivät riitä läheskään ilmastonmuutoksen pitämiseksi “turvarajoissa”. COVID-19 -pandemiasta taloudelliseen toipumiseen suunnatut varat ovat tutkijoiden mukaan kuitenkin globaalisti niin valtavia, että jos 10% osuutta vastaava summa suunnattaisiin energiasiirtymään seuraavan viiden vuoden ajan, maailma olisi lähtenyt voimalla liikkeelle kohti energiasiirtymää. Koko dekarbonisaatiourakka, eli globaalit nettonollapäästöt viimeistään vuosisadan puoliväliin mennessä, ei sillä valmiiksi tulisi, mutta olennaista on nimenomaan prosessin kunnollinen käynnistäminen.\nTämä kertoo, että suuruudestaan huolimatta energiasiirtymä ei ole suinkaan mikään mahdoton urakka. Käytännössä osa tästä rahoituksesta on jo olemassa nykyisissä energiasiirtymää edistävissä hankkeissa. Lisäksi investointien rinnalle tarvitaan tuen siirtämistä jatkuvasti ja johdonmukaisesti pois fossiilisten polttoaineiden tuotannosta (kulutukseen liittyvien tukimuotojen alasajon lisäksi). Kokonaisuutena katsoen uusien varojen tarve on siis huomattavasti pienempi. Energiasiirtymän rinnalla täytyy tietysti tapahtua vastaavia muutoksia muilla sektoreilla, mutta koska energiantuotanto vastaa kahta kolmasosaa päästöistä, tämä tarkastelu antaa hyvän kuvan mittaluokista.\n“Nämä luvut korostavat sitä, että ilmastopositiivinen COVID-19-elvytys nojaa yhtä paljon vihreiden investointien tukeen kuin siihen, että vältetään lukittautumista saastuttaviin investointeihin”\nInvestointitarpeet ovat kuitenkin hyvin erilaisia ympäri maailman. Kehittyvillä mailla elvytykseen suunnatut varat ovat riittämättömiä, aivan eri mittaluokassa kuin Euroopassa ja Yhdysvalloissa. Esimerkiksi Intian kaltaisessa maassa taas energiasiirtymän tarpeet ovat huomattavasti suurempia suhteessa talouden kokoon kuin esimerkiksi Euroopassa. Energiasiirtymässä tarvitaan siis kansallisten toimien lisäksi kansainvälistä yhteistyötä, jotta siirtymän rahoittaminen onnistuu myös köyhemmissä kansantalouksissa.\nScience-lehden tekstissään tutkijat korostavat myös sitä, että koska valtioiden kyky suoraan infrastruktuurin rahoittamiseen on rajattu, investointien rinnalla tarvitaan ohjaavia toimia verotus- ja tukiaisuudistuksista aina työntekijöiden uudelleenkoulutukseen asti. Lisäksi elvytystoimien ohjaaminen kohti energiasiirtymää antaisi vahvan signaalin muulle yhteiskunnalle ja auttaisi estämään “fossiilikuplien” syntyä eli fossiilisiin polttoaineisiin sidoksissa olevien sijoitusten arvonromahduksen vaikutusta. Elvyttäminen aiemman kehityslinjan mukaan taas vahvistaa näitä riskejä. Elvytystoimien kytkeminen koherenttiin pitkän aikavälin visioon on välttämätöntä.\nKoronavuoden aikana tilanne onkin muuttunut nopeasti, sillä useat maat ovat tehneet yllättäen näkyviä ilmoituksia nettonollatavoitteistaan. Kiinan syyskuista ilmoitusta seurasivat muun muassa Venäjän ja Japanin lupaukset. Tällä hetkellä puolet päästöistä tulee maista, joilla on vastaavia julkilausuttuja tavoitteita, ja mikäli Bidenin hallinnon aikana Yhdysvallat liittyy joukkoon, osuus on jo 63%. Climate Action Tracker julkaisi joulukuussa raporttinsa Paris Agreement Turning Point (pdf) , jossa se arvioi näiden lupausten merkitystä. Toteutuessaan nämä tavoitteet riittäisivät ilmaston keskimääräisen lämpenemisen hillintään +2,1°C vuosisadan loppuun mennessä. Raportissa kuitenkin todetaan, että ihailtavat tavoitteet tarvitsevat rinnalleen uskottavia konkreettisia kansallisia sitoumuksia vuodelle 2030 – tavoitteiden päivitys tänä vuonna on olennainen osa Pariisin prosessia. Joka tapauksessa nettonollatavoitteet ovat muuttaneet koko pelin ja tehneet Pariisin sopimuksen “turvarajoista” jälleen relevantin tavoitteen, jopa keskellä globaalia pandemiaa.\nClimate Action Trackerin raportin perässä julkaistiin UNEP:in vuosittainen Emissions Gap Report. Sen perusviesti on sama, kuten Zeke Hausfather tiivistää Carbon Briefin artikkelissa: nettonollalupaukset ja “vihreä elvytys” avaavat ikkunan Pariisin tavoitteiden ja nykyisten sitoumusten välisen kuilun ylittämiseen. Mutta ilman koordinoivia politiikkatoimia tämä ikkuna voi sulkeutua, ja päästökehitys voi nopeasti palata entisille urille, joka tarkoittaisi päästöjen nopean laskun sijaan vain niiden tasaantumista. (Ks. myös Climate Action Trackerin tuore julkaisu CAT:n ja UNEP:in Emissions Gap -raporttien välisistä metodologisista eroista. CAT:n arviot lämpenemisestä ovat alhaisempia kuin jälkimmäisissä.)


Wellness-trendin hyödyntäminen elintarvikemainonnassa\nSalmi, Miina (2016-06-09)\nIhmisten kiinnostus omaa hyvinvointia kohtaan on kasvanut ja omasta hyvinvoinnista koetaan yhä suurempaa vastuuta. On alettu puhua wellnessistä eli kokonaisvaltaisesta hyvinvoinnista, johon liittyy fyysisen, psyykkisen, henkisen ja sosiaalisen hyvinvoinnin tasapaino. Kuluttajille tarjotaan erilaisia tuotteita ja palveluita, joiden avulla voi lisätä omaa hyvinvointia. Wellness näkyy kuluttajien ja yritysten toiminnassa sekä mediassa niin selkeästi, että voidaan puhua wellness-trendistä. Wellness-trendi tarjoaa yrityksille mahdollisuuden mainostaa erilaisia tuotteita wellnessiin vedoten. Tutkimuksessa perehdytään wellness-trendiin mainonnan näkökulmasta. Tutkimuksen tarkoituksena on kuvata, miten wellness-trendiä hyödynnetään elintarvikemainonnassa. Tutkimuksen tarkoitus on jaettu kahteen osaongelmaan, joissa haetaan vastauksia siihen, millaisia wellnessin elementtejä elintarvikemainonnassa esiintyy, ja millaisilla sanomastrategisilla keinoilla wellness esitetään elintarvikemainonnassa.\nTutkimuksen teoreettinen viitekehys koostuu wellnessin ja mainonnan teorioista. Wellnesiä käsittelevässä teoriaosuudessa esitellään wellness-malleja, wellnessiä toimialana sekä wellness-kuluttajia. Luvussa pyritään kuvaamaan, millaisia erilaisia elementtejä wellnessiin sisältyy. Mainonnan teoriaosuudessa käsitellään mainontaa viestintäprosessina, aikakauslehtiä mainonnan välineenä sekä perehdytään erityisesti mainonnan vaikuttamisen keinoihin sanomastrategian näkökulmasta. Tutkimusmetodina käytetään sisällönanalyysia ja tutkimuksen aineistoksi kerättiin elintarvikemainokset vuoden 2014 Kauneus & Terveys -lehdistä. Aineistoa analysoitiin teorian pohjalta rakennetun luokittelukaavion avulla.\nWellness-trendi näkyy elintarvikemainonnassa hyvinvoinnin kokonaisvaltaisuutena, jossa kuitenkin painottuvat fyysinen hyvinvointi ja terveys, liikunta, aktiivisuus ja hedonismi. Sanomastrategisesti elintarvikemainonnassa hyödynnetään eniten juuri niitä keinoja, joiden on todettu olevan tehokkaita hyvinvointiin liittyvien mielikuvien ja merkitysten luomisessa sekä elintarvikkeiden myynnin lisäämissä. Mainosviesti esitetään yleisimmin rationaalisilla argumenteilla ja ravitsemusväitteillä. Tehokeinoina käytetään etenkin informatiivisuutta sekä imagoon ja elämäntyyliin viittaamista. Tutkimuksen perusteella elintarvikemainonnassa hyödynnetään wellness trendiä paljon, mutta ei kuitenkaan niin laajasti kuin olisi mahdollista. Mainostajilla olisi mahdollisuus hyödyntää wellness-trendiä enemmän liittämällä tuotteisiin kuluttajien arvostamia ja wellnessiin yhdistämiä elementtejä esimerkiksi henkisen ja psyykkisen hyvinvoinnin osa-alueilta


267 m² Martinkyläntie 53, 01720 Vantaa Toimistotila vuokrattavana - Oikotie 15560117\nTyylikästä toimistotilaa hyvien kulkuyhteyksien varrella Vantaalla.\nVarikko on yksi vanhimpia kauppapaikkoja Vantaalla. Tehokkaasti hyödynnetyllä yritysalueella työskentelee yli 4 000 työntekijää ja lähes 250 eri yritystä. Kohteen ensimmäisessä kerroksessa on liikekäyttöön sopivaa tilaa, joka on jaettavissa tarpeen mukaan. Kerroksessa on myös korkeaa, varastona hyvin toimivaa tilaa. Toisen kerroksen tilat sopivat joko liikekäyttöön tai toimistoksi.


"Petollisen helppokäyttöinen" – näin avaat tietokoneen alle 30 sekunnissa ilman salasanaa - Tivi\n12.1. klo 14:41\n"Petollisen helppokäyttöinen" – näin avaat tietokoneen alle 30 sekunnissa ilman salasanaa\nVakavasti useiden erilaisten laitteiden tietoturvaa uhkaavat Spectre- ja Meltdown-haavoittuvuudet saavat nyt seurakseen lisää huonoja uutisia. Intelin AMT-hallintajärjestelmästä löytynyt aukko löytyy lähes kaikista yritystietokoneista.\nIntelin Active Management Technology -järjestelmässä olevan aukon kautta voi ohittaa koneen bios- ja Bitlocker-salasanat, ja sen ansiosta koneeseen pääsee käsiksi myöhemmin etäyhteydellä. Haavoittuvuus vaikuttaa F-Securen mukaan maailmanlaajuisesti miljooniin kannettaviin tietokoneisiin.\nLue myös: AMD paikkaa uusimmat suorittimensa tällä viikolla – mikä on vaikutus suorituskykyyn?\nLue myös: IPhonen omistaja, varaudu pahimpaan – näin rajusti Spectre-päivitys puhelintasi hidastaa\nLue myös: Intel-pomo vaikeni CES-lavalla suoritinkorjauksen kanssa viivyttelemisestä ja oudoista osakekaupoista\n“Haavoittuvuus on lähes petollisen helppokäyttöinen, mutta sen tuhopotentiaali on valtava”, kertoo haavoittuvuuden löytänyt F-Securen seniorikonsultti Harry Sintonen.\nErittäin vakavaksi tilanteen tekee haavoittuvuuden helppo hyödyntäminen. Se vaatii koneeseen käsiksi pääsemistä, mutta sen jälkeen ei tarvita koodausta tai erityistaitoja, ja kone on murrettu alle 30 sekunnissa.\nHaavoittuvuuden hyödyntämistä varten tarvitsee vain painaa käynnistyksen aikana ctrl+p. Sen jälkeen Intel Management Engine BIOS (MEBx) -laajennukseen pääsee kirjautumaan todennäköisesti oletussalasanalla "admin". Sen jälkeen salasanan voi vaihtaa ja samalla poistaa etäkäyttöluvan. Koneelle pääsee sen jälkeen samasta verkosta toisella koneella, tai verkon ulkopuolelta hyökkääjän operoiman CIRA-palvelimen avulla.\nF-Secure suositteleekin, etteivät käyttäjät jättäisi koskaan koneitaan julkisille paikoille ilman valvontaa. Oman koneen AMT-salasana kannattaa myös vaihtaa, tai ottaa AMT pois käytöstä kokonaan. Mikäli sen salasana on jo vaihdettu, saattaa joku olla jo murtautunut koneelle.\nIntel-pomo vaikeni CES-lavalla suoritinkorjauksen kanssa viivyttelemisestä ja oudoista osakekaupoista\nIntelin toimitusjohtaja Brian Krzanich nousi lavalle CES 2018 -tapahtumassa. Monet odottivat hänen ottavan kantaa viime aikoina otsikoissa viihtyneisiin suoritinhaavoittuvuuksiin. Niin Krzanich tekikin, tosin alle kahden minuutin ajan.\nIPhonen omistaja, varaudu pahimpaan – näin rajusti Spectre-päivitys puhelintasi hidastaa\nVakavat Meltdown- ja Spectre-haavoittuvuudet vaativat välitöntä paikkaamista. Ikävä kyllä kyseiset korjaustiedostot hidastavat suoritinten suorituskykyä merkittävästi. Pc-puolella tahmaaminen voi olla raskas pala nieltäväksi, mutta iPhonella tulokset ovat sitäkin hirvittävämmät.